c: text/html

text:
OKWENZEKA EHLABATHINI
Unqulo Lubekw’ Esweni
Unqulo belufanele lumanyanise abantu. Kodwa ubukhulu becala lungunobangela weengxwabangxwaba nokungathembani.
Ehlabathini
Abantu behlabathi abangaphezu kwe-75 pesenti bahlala kumazwe anemiqathango yonqulo, mhlawumbi ngenxa yomthetho karhulumente okanye inkcaso yasekuhlaleni. Kwisithuba seminyaka emihlanu yakutshanje, inani lamazwe aneziganeko zokuphathwa kakubi kweenkonzo ezinabantu abambalwa liphantse laphindaphindeka kabini.
KHAWUCINGE NGOKU: Kutheni abanye abantu bengaluthandi unqulo?—Mateyu 23:27, 28; Yohane 15:19.
ENgilani
Kwiphepha-ndaba iObserver, uTony Blair, obesakuba yiNkulumbuso ubhala athi “ukusetyenziswa kakubi konqulo” sesona sizekabani sezenzo zobugrogrisi zakutshanje. Woleka umsundulo athi “amadabi ale nkulungwane, awanakufane abangelwe lungquzulwano lwezopolitiko njengakwixesha elidlulileyo kunoko anokubangelwa yinkcubeko okanye unqulo.”
KHAWUCINGE NGOKU: Kutheni le nto unqulo lwasoloko lungunobangela wokwahlukana?—Marko 7:6-8.
EOstreliya
IAustralian Bureau of Statistics inikela ingxelo yokuba umntu omnye kwabahlanu akalolungu lonqulo. Le ngxelo ihlabela mgama isithi ukuba “lilungu lonqulo akufani nokuba nenxaxheba kwizinto zonqulo.” Yi-15 pesenti kuphela yamadoda ne-22 pesenti yamabhinqa engamalungu onqulo ethi inenxaxheba kwizinto zonqulo.
KHAWUCINGE NGOKU: Ziziphi izinto ezimbi ezenziwa lunqulo lwanamhlanje?— Mateyu 7:15-20.
Funda Okungakumbi
Ngaba Ikhona Inkonzo Onokuyithemba?
Ngaba ukhe waphoxeka enkonzweni? Ukuba kunjalo, kunokuba nzima ukuzithemba iinkonzo. Kunokukunceda njani ukufunda iBhayibhile?
Kutheni AmaNgqina KaYehova Engabandakanyeki Kwiipolitiki?
Ngaba ukungabandakanyeki kwethu kwezopolitiko kuyingozi kurhulumente?

robotstxt: allowed

filter: keep


text:
Uhlala Phi UMtyholi?
Impendulo yeBhayibhile
Njengesidalwa somoya, indawo ahlala kuyo uMtyholi ayinakubonwa ngabantu. Noko ke, le ndawo ayisosihogo somlilo apho angcungcuthekisa abantu abangendawo, njengoko kuboniswa kumfanekiso okweli nqaku.
“Kwabakho imfazwe ezulwini”
Kangangexesha elithile, uSathana uMtyholi wayehambahamba kummandla wokomoya nanini na ethanda, ade angene nasezulwini apho akhoyo uThixo neengelosi ezithembekileyo. (Yobhi 1:6) Kodwa iBhayibhile yachaza kwangaphambili ukuba kwakuza kubakho “imfazwe ezulwini” apho uSathana wayeza ‘kuphoselwa emhlabeni.’ (ISityhilelo 12:7-9) Ubalo-maxesha lweBhayibhile kunye neziganeko zehlabathi ziyangqina ukuba le mfazwe yasezulwini sele yenzekile. Ngoku uMtyholi usemhlabeni.
Ngaba le nto ithetha ukuba kukho ilizwe aph’ emhlabeni ahlala kulo uMtyholi? Ngokomzekelo, kuthiwa “itrone kaSathana nalapho ahleli khona” ikwisixeko samandulo iPergamo. (ISityhilelo 2:13) Kusenokwenzeka ukuba le vesi ibhekisela kwindawo apho uSathana wayenqulwa kakhulu khona. IBhayibhile ithi uMtyholi ulawula “zonke izikumkani zomhlaba,” ngoko akukho lizwe lithile ahlala kulo emhlabeni kodwa uhamba iindawo zonke.


text:
APRILI 7, 2014
EJAMANI
URichard Rudolph, Owayevalelwe Kwiinkampu Zoxinaniso, Uswelekele EJamani Ena-102
ESELTERS, eJamani—URichard Rudolph iNgqina likaYehova elalivalelwe kwiinkampu zoxinaniso ezintlanu zamaNazi laza lanyamezela nokubanjwa ngamaKomanisi, lisweleke ngoJanuwari 31, 2014. Belineminyaka eyi-102.
Emva kokuba amaNazi eqalise ukulawula ngo-1933, umsebenzi wamaNgqina kaYehova wayeka ukuba semthethweni kwiindawo eziliqela zaseJamani. Ngenxa yoko, amaNgqina ayi-11 300 avalelwa ngamaNazi aza ayi-4 200 asiwa kwiinkampu zoxinaniso, kuquka uMnu. Rudolph. Apho kwafa amaNgqina ayi-1 500. Phantsi kolawulo lwamaNazi, uMnu. Rudolph wathothoza iminyaka esithoba entolongweni waza wasiwa kwiinkampu zoxinaniso ezintlanu kuquka eyaseSachsenhausen neseNeuengamme ezazidume kakubi. Apho kwavalelwa abantu abangaphezu kwabayi-300 000 ibe kwafa abayi-140 000.
Ngo-1944, uMnu. Rudolph wasiwa kwinkampu yaseNeuengamme, eSalzgitter-Watenstedt. Akazange afune ukwenza izixhobo zemfazwe ngenxa yeenkolelo zakhe zonqulo, oko kwabangela abasemagunyeni bamthembise ngokumbulala. Kukho ipolisa elaliyithanda indlela lo kaRudolph omelele ngayo elukholweni, ngoko lamnceda ngokumfihla kwilori eyayizisa ukutya, ngoko akazange abulawe.
Emva kweMfazwe Yehlabathi Yesibini, uRudolph waqhubeka eliNgqina likaYehova kwiSoviet Occupation Zone eyaba yiGerman Democratic Republic (GDR). Waphindwa wavalelwa ngo-1950. Wathothoza iminyaka engaphezu kweyi-19 eziseleni ngenxa yeenkolelo zakhe.
Kangangeminyaka emininzi, uRichard Rudolph wayeshumayela ngeBhayibhile kwabanye aze abafundise izinto awazifundayo ngeengozi zokuba nomkhethe. Ngo-2009 omnye umfundi waseJamani, uAnn-Jacqueline Frieser, wafumana iimbasa ezimbini kolunye ukhuphiswano ngenxa yodliwano-ndlebe aye walwenza nencwadi ayibhalileyo ethetha ngobomi bukaRichard Rudolph. Wafumana imbasa yokuqala kwiphondo laseRheinland-Palatinate, ibe uphakathi kwabafundi abathathu abenza kakuhle gqitha kolu khuphiswano.
UWolfram Slupinak, osisithethi samaNgqina kaYehova eJamani uthi: “URichard Rudolph akaneli nje kukuba ngumhlobo osenyongweni nomzalwana othandekayo kodwa wayesisisele senyathi ekwakubuzwa kuso ngembali. Ukholo nokuba nesibindi kwakhe kuya kuhlala kungumzekelo wokuxeliswa.”
Fowunela:
UJ. R. Brown, Office of Public Information, tel. +1 718 560 5000
EJamani: uWolfram Slupina, tel. +49 6483 41 3110


text:
ULUTSHA LUYABUZA
Ndinjani?
Kutheni ufanele uyihoye indlela onxiba ngayo? Kungenxa yokuba iimpahla zithetha lukhulu ngawe. Zithini ezakho ngawe?
Iimpazamo ezinkulu ezintathu zefashoni neendlela esinokuziphepha ngazo
Impazamo #1: Ukuvumela ezentengiso zikugqibele ngendlela ofanele unxibe ngayo.
UTheresa okwishumi elivisayo uthi: “Ngamanye amaxesha ndiye nditsaleleke kwindlela ethile yokunxiba ngenxa yokuba ndiyibona qho kwizibhengezo. Xa ingqondo yakho izele yimifanekiso yabantu abanxiba ngendlela ethile, kunganzima ukungayilandeli.”
Asingomantombazana kuphela aphenjelelwa zezentengiso. Incwadi ethi The Everything Guide to Raising Adolescent Boys ithi: “Amakhwenkwe ayaphenjelelwa nawo luhlobo oluthile lokunxiba. Abathengisi befashoni baye bazame ukuwarhwebesha esemancinane.”
Indlela efanelekileyo: IBhayibhile ithi: “Nabani na ongenamava ukholwa ngamazwi onke, kodwa onobuqili uyawaqwalasela amanyathelo akhe.” (IMizekeliso 14:15) Ngokuhambisana nalo mgaqo, zifundise ukuyihlolisisa into oyibona kwizibhengezo. Ngokomzekelo, xa ubona izibhengezo zeempahla ezivuselela inkanuko zibuze:
‘Ngubani ofumana imali xa ndilandela le ndlela yokunxiba?’
‘Indichaza njengomntu ophila njani?’
‘Ngaba loo ndlela yokuphila ichaza mna noko ndikumelayo?’
Icebiso ngefashoni: Kangangeveki, jonga izibhengezo zeempahla. Yiyiphi indlela yokuphila eziyikhuthazayo? Ngaba kukho imiyalezo echuliweyo eyenzelwe ukukwenza ubone kuyimfuneko ukulandela loo ndlela yokunxiba? UKaren okwishumi elivisayo uthi: “Kukho ingcinezelo enkulu yokufuna ukubonakala umhle, unxibe kakuhle nokubonisa ngokumila kwakho kakuhle. Abathengisi befashoni abakuqondayo oku, kulula ngabo ukuthengisela ulutsha.”
Impazamo #2: Ukulinganisa indlela exhaphakileyo yokunxiba kuba nje ufuna ukwamkeleka kwabanye.
UManuel okwishumi elivisayo uthi: “Ukuba indlela ethile yokunxiba ixhaphakile, wonke umntu uza kufuna ukunxiba ngaloo ndlela. Ukuba awunxibi ngaloo ndlela, abantu baza kuthetha kakubi ngawe.” NoAnna okwishumi elivisayo utheth’ intw’ efanayo. Uthi: “Akubalulekanga kangako ukunxiba ifashoni, kodwa eyona nto iphambili kukufuna ukwamkeleka.”
Indlela efanelekileyo: IBhayibhile ithi: “Musani ukumilisa okwale nkqubo yezinto.” (Roma 12:2) Ngokuhambisana neli cebiso, jonga iimpahla zakho uze uzibuze:
‘Ziziphi ezona zinto ziphembelela uhlobo lwempahla endiyikhethayo?’
‘Kubaluleke kangakanani kum ukuba nempahla yegama?’
‘Ngaba ndizama ukwanelisa abantu ngempahla endiyinxibayo?’
Icebiso ngefashoni: Endaweni yokujonga ezi ndlela zokunxiba zimbini kuphela—eyamkelekileyo okanye engeyofashoni—jonga indlela yesithathu: eyona ikwanelisayo. Okukhona usaneliseka yindlela onxiba ngayo, kokukhona uya kuyeka ukuzixhalabisa ngokufuna ukwamkeleka.
Impazamo #3: Ukucinga ukuba ‘unxibe kakuhle xa unxibe ngendlela evuselela inkanuko.’
UJennifer uyavuma ukuba: “Enyanisweni ngamanye amaxesha ndiye ndikunqwenele ukunxiba iimpahla ezivuselela inkanuko, ezindibambayo okanye ezimfutshane kakhulu.”
Indlela efanelekileyo: IBhayibhile ithi: “Yaye ukuhomba kwenu makungabi kokokulukwa kwangaphandle . . . kodwa makube kokomntu ofihlakeleyo wentliziyo.” (1 Petros 3:3, 4) Ngokuhambisana neli cebiso, cinga ngezinto ezinomtsalane ngakumbi—iimpahla ezitsala amehlo okanye ubuhle bangaphakathi.
Icebiso ngefashoni: Esona sinxibo ‘sifanelekileyo sefashoni’ kukunxiba ngokundilisekileyo. Yinyaniso ukuba ukundiliseka asilogama lisetyenziswayo namhlanje. Kodwa cinga ngale ndlela:
Ngaba wakha wancokola nomntu othetha kakhulu nothetha ngesiqu sakhe kuphela? Eyona nto imbi kukuba, loo mntu uye angazi ukuba wena uyakukruqula!
Xa unxibe ngokungandilisekanga, uba njengala mntu ukruqulayo. Indlela onxibe ngayo idlulisa umyalezo othi ‘ndijonge,’ ibe loo nto inokwenza ubonakale ungumntu ongazithembanga okanye ozicingelayo. Inokwenza nokuba ubonakale ukufuna ngamandla ukuhoywa nangayiphi na indlela—nkqu nangendlela engalunganga.
Kunokuba ubhengeze into ongayithengisiyo, zama ukunxiba ngokundilisekileyo. UMonica okwishumi elivisayo uthi: “Ukundiliseka akuthethi kuthi ufanele unxibe njengomakhulu wakho. Kuthetha ukuthi wena uyazihlonela kunye nabantu abakufutshane nawe.”
Funda Okungakumbi
Kutheni Kufuneka Ndikuphephe Ukufana Nabantu Abadumileyo? Inxalenye 1: Yeyamantombazana
Ulutsha oluninzi lucinga ukuba luphila ubomi balo kodwa aluziboni ukuba sele lulinganisa abantu abadumileyo xa lusenza izinto.
Kutheni Kufuneka Ndikuphephe Ukufana Nabantu Abadumileyo?—Inxalenye 2: Le Nxalenye Yeyabafana
Ngaba ukwenza izinto ngendlela eyahlukileyo kuza kukwenza ungathandwa ngabanye?
Ngaba Ndisoloko Ndicinga Ngendlela Endikhangeleka Ngayo?
Ukuba unengxaki nomzimba wakho, ungayilungisa njani?


text:
Ibali 112: Ukwaphuka Kwenqanawa Esiqithini
KHANGELA! kukho ingxaki enqanaweni! Iyaqhekeka! Uyababona na abantu abangene emanzini? Bambi sebephumele elunxwemeni. Ngaba nguPawulos lowaa? Masifumanise oko bekusenzeka kuye.
Khumbula, iminyaka emibini uPawulos ulibanjwa eKesareya. Emva koko yena namanye amabanjwa bafakwa enqanaweni eya eRoma. Xa begqitha kufutshane nesiqithi saseKrete, kuvuthuza umoya onamandla. Uvuthuza kangangokuba abantu abakwazi ukuyiqhuba kakuhle inqanawa. Yaye abaliboni ilanga emini okanye iinkwenkwezi ebusuku. Ekugqibeleni, emva kweentsuku eziliqela, abakhweleyo baphelelwa lithemba lokusinda.
UPawulos uyaphakama esithi: ‘Akukho namnye wenu uza kufa; yinqanawa kuphela eya kutshona. Kuba izolo ebusuku ingelosi kaThixo ize kum yathi: “Musa ukoyika, Pawulos! Kufuneka ume phambi komlawuli waseRoma uKesare. Ngoko uThixo uza kukusindisa nabo bonke abanawe enqanaweni.”’
Malunga nasezinzulwini zobusuku ngosuku lwe-14 emva kokuqalisa komoya onamandla, oomatiloshe baphawula ukuba amanzi awekho nzulu kakhulu! Ngenxa yokoyikela ukungqubeka ematyeni ebumnyameni, bagxumeka iiankile zabo. Kusasa ngengomso babona unxweme. Bazimisela ukuqhuba inqanawa de ifike apho elunxwemeni.
Ekusondeleni kwabo elunxwemeni, inqanawa ibetheka esantini ize ixinge. Ibethwa ngamaza, ize iqalise ukuqhekeka. Umphathi uthi: ‘Nonke nina nikwaziyo ukudada ngenani elwandle kuqala nize niphumele elunxwemeni. Abanye mabatsibe emva kwenu, baze babambelele kwezinye iingceba zenqanawa.’ Benza loo nto. Ngale ndlela bonke abantu abangama-276 ababesenqanaweni baphumela emhlabeni besindile, njengokuba ingelosi yathembisayo.
Esi siqithi yiMalta. Abantu banobubele gqitha yaye bayabanyamekela abo baphuma enqanaweni. Xa imozulu intle, uPawulos ufakwa kwenye inqanawa eya eRoma.
Imibuzo
- Kwenzeka ntoni kwinqanawa akhwele kuyo uPawulos njengoko igqitha kufutshane nesiqithi iKrete?
- Uthini uPawulos kwabo basenqanaweni?
- Yintoni ebangela ukuba le nqanawa iqhekeke ibe ziingceba?
- Umphathi-mkhosi unikela yiphi imiyalelo, yaye bangaphi abantu abaphumela elunxwemeni ngokukhuselekileyo?
- Yintoni igama lesiqithi abakuso, yaye kwenzeka ntoni kuPawulos xa imozulu isiba ntle?
Imibuzo eyongezelelekileyo
- Funda iZenzo 27:1-44.
Yintoni eyenza sibe nentembelo ngakumbi ekuchaneni kwengxelo yeBhayibhile xa sifunda ngohambo lukaPawulos lokuya eRoma? (IZe. 27:16-19, 27-32; Luka 1:3; 2 Tim. 3:16, 17)
- Funda iZenzo 28:1-14.
Njengoko abemi abangabahedeni baseMalta babonisa “ubuntu obungaqhelekanga” kuPawulos nakwabo babesenqanaweni kunye naye, amaKristu afanele abonise ntoni yaye ngokukhethekileyo ngayiphi indlela? (IZe. 28:1, 2; Heb. 13:1, 2; 1 Pet. 4:9)
Funda Okungakumbi
Ikhadi LeBhayibhile LikaPawulos
Nguwuphi umsebenzi wokuzixhasa owawusenziwa nguPawulos? Sebenzisa eli khadi leBhayibhile ukuze ufumane impendulo.


text:
UVUKANI! MEYI 2013
Zikhusele Kulwaphulo-mthetho!
Abantu abaninzi bathi ulwaphulo-mtetho yeyona ngxaki inkulu kwezakhe zakho. Fumana amacebiso okuzikhusela.
Okwenzeka Ehlabathini
Imixholo ekhoyo: Imipu eyeyohluthwa kwizikhululo zeenqwelo-moya, Ukuzahlula kukarhulumente neCawa eNorway, kunye nokunqongophala kokutya eIndiya.
Indlela Yokuqeqesha Umntwana Wakho Ofikisayo
Ukuqeqesha kuthetha ukufundisa. Imigaqo yeBhayibhile inganceda abantwana bakho abafikisayo ukuba bathobele.
Zikhusele Kulwaphulo-mthetho!
Ungazikhusela njani wena kunye nabo ubathandayo?
Inkosikazi YomYuda Ichaza Isizathu Sokushiya Kwayo Unqulo LwamaYuda
Bubuphi ubungqina obanceda uRacquel Hall wabona ukuba uYesu ngulaa Mesiya wayekade efunisa ngaye?
UKoreshi Omkhulu
Yayingubani uKoreshi, kwaye ziziphi iziganeko ezimangalisayo ezachazwa kuseyiminyaka engama-150 ngaphambi kokuba azalwe kwaukuzalwa?
UThixo Ungumntu Onjani?
Ngaba uThixo unomzimba womntu okanye ungamandla angumoya? Abantu banguwo njani umfanekiso kaThixo?
Umzimba Wentlanzi Emile Ngathi Yinkwenkwezi
Funda ngesi silwanyana simangalisayo esihlala elunxwemeni.
Izinto Ezingakumbi Ezifumaneka Kwi-intanethi
Kuthekani Ukuba Ndiyagula?—Inxalenye 1
Abaselula abane bachaza izinto ezibancedayo ukuze bahlangabezane nezigulo zabo baze bahlale benethemba.
ULote Nentsapho Yakhe—Ibali Elinemifanekiso
Zikhuphelele eli bali uze ubone oko unokukufunda kuLote nentsapho yakhe.


text:
INDLELA YOKUPHILA YAMAKRISTU
Ngaba Uyalisebenzisa Ikhadi Le-JW.ORG?
Ekubeni imbandezelo enkulu isondele, umsebenzi wokushumayela ungxamisekile. (IMi 24:11, 12, 20) Ukuze sincede abantu bazi ngeLizwi likaThixo okanye iwebhsayithi yethu, sinokusebenzisa amakhadi e-jw.org. Eli khadi linekhowudi ekusa kwividiyo ethi Kutheni Ufanele Ufunde IBhayibhile? nesicelo sokufumana inkcazelo engakumbi okanye isifundo seBhayibhile. Abanye abantu basenokungafuni ukuthatha iincwadi zethu kodwa bavume ukungena kwiwebhsayithi yethu. Sukoyika ukubanika ikhadi le-jw.org. Kodwa ke, ungalishiyi eli khadi kubantu abangenamdla.
Njengoko usenza izinto zakho zemihla ngemihla, unokuqalisa incoko ngokuthi: “Ndicela ukukunika eli khadi. Lithetha ngewebhsayithi enenkcazelo yasimahla neevidiyo ezithetha ngezinto ezahlukahlukeneyo.” (Yoh 4:7) Kuba la makhadi enziwe aba mancinane, unokusoloko uhamba nambalwa ukuze uwanike abantu nanini na ithuba livela.


text:
Imibuzo Yabantu Abaselula—Iimpendulo Eziluncedo, Umqulu 1
‘Ndingathetha Njani Nabazali Bam?’ ‘Ndinokuba nabo njani abahlobo?’ ‘Yintoni ephosakeleyo ngokulala nomntu nje?’ ‘Kutheni ndikhathazeka kangaka?’
Ukuba ukhe wazibuza imibuzo efana nale, akuwedwa. Kuxhomekeka ukuba ubulifuna phi icebiso, usenokufumana iimpendulo ezingafanayo. Incwadi ethi Imibuzo Yabantu Abaselula—Iimpendulo Eziluncedo, Umqulu 1, ingakunceda. Amacebiso ayo asuka eBhayibhileni. ILizwi LikaThixo liye lanceda abantu abaninzi baphumelela kwiingxaki abajongene nazo. Nawe lingakunceda!
Le ncwadi inala macandelo alandelayo:
Indlela Yokuphatha Amalungu Entsapho
Ubuntu Bakho
Esikolweni Nasemva Kwaso
Isini, Imilinganiselo Yokuziphatha Nothando
Ihambo Eyonzakalisayo
Ixesha Ongenzi Nto Ngalo
Unqulo
Isihlomelo Sabazali
Zikhuphelele le ncwadi ngePDF, okanye zicelele ikopi eprintiweyo ngokubhalela kwiiofisi zethu.
Qaphela: Ngoku iPDF yale ncwadi ineendawo onokukwazi ukubhala kuzo. Ukuba isixhobo osisebenzisayo siyakuvumela ukuba wenze loo nto, ungakwazi ukubhala iimpendulo kule ncwadi.


text:
Ukunyamekela Abalupheleyo
“Bantwana abancinane, masingathandi ngazwi nangamlomo, kodwa ngezenzo nangenyaniso.”—1 YOH. 3:18.
1, 2. (a) Ziziphi iingxaki ezidla ngokuvela kwiintsapho ezininzi ibe yiyiphi imibuzo ephakamayo? (b) Abazali nabantwana banokujamelana njani nokutshintsha kweemeko?
KUYINTO ebuhlungu ukubona abazali bakho, ababekade beyimiqabaqaba, bengasakwazi ukuzinyamekela. Mhlawumbi uMama okanye uTata uwile waza waphuka isinqe, waphazamiseka engqondweni waza walahleka, okanye unesigulo esithile. Kwelinye icala, umzali usenokungayamkeli into yokuba akasenawo amandla okwenza izinto awayekade ezenza. (Yobhi 14:1) Yintoni enokwenziwa xa kunje? Banokunyanyekelwa njani?
2 Elinye inqaku elithetha ngokunyamekela abalupheleyo lithi: “Nakuba kungelulanga ukuthetha ngokwaluphala komzali, iintsapho ezikwenzayo oko zidla ngokukwazi bhetele ukumelana neengxaki ezinokuvela.” Oku kubalulekile, kuba iingxaki zokwaluphala azinakuphepheka. Sekunjalo, sinako ukwenza izigqibo kwangoku silungiselela amaxesha anjalo. Makhe sithethe ngeendlela iintsapho ezinokusebenzisana ngazo ukuze zijamelane neengxaki ezinokuvela.
UKULUNGISELELA “IMIHLA YENTLEKELE”
3. Yintoni ekusenokufuneka iintsapho ziyenze xa abazali abalupheleyo befuna uncedo olungakumbi? (Jonga umfanekiso osekuqaleni.)
3 Kubakho ixesha apho abantu abalupheleyo bengasakwazi kuzinyamekela yaye befuna ukuncediswa. (Funda iNtshumayeli 12:1-7.) Xa abazali bengasakwazi kuzenzela nto, bamele bathethe nabantwana babo asele bebadala ngezona ndlela zokubanyamekela ezifikelelekayo. Kungakuhle ukuba badibane njengentsapho ukuze bathethe ngezinto ekuza kufuneka zenziwe ngumntu ngamnye neziza kuba luncedo. Mntu ngamnye, ingakumbi abazali, umele athethe phandle ngendlela avakalelwa ngayo aze ajonge izinto ngendlela eziyiyo. Basenokugqiba enoba abazali bangaqhubeka behleli emzini wabo kusini na xa kukho umntu oza kubanceda. * Okanye mntu ngamnye unokucinga ngendlela anokunceda ngayo. (IMize. 24:6) Ngokomzekelo, abanye banokukwazi ukubanyamekela ngokuthe ngqo abazali ngoxa abanye benokuncedisa ngemali. Bamele baqonde ukuba mntu ngamnye unendima amele ayidlale; noko ke, loo ndima inokutshintsha njengokuba ixesha lihamba.
4. Iintsapho zinokulufumana phi uncedo?
4 Xa uqala ukunyamekela umzali wakho, zama ukwazi yonke into ngemeko yakhe. Ukuba uqaliswa sisifo esiza kuya sisiba mandundu, funda ngaso ukuze wazi izinto omele uzilindele. (IMize. 1:5) Funa ulwazi kumasebe karhulumente anceda abantu abalupheleyo. Khangela ukuba luluphi uncedo onokulufumana ekuhlaleni ukuze kube lula ukunyamekela abazali bakho. Oku kutshintsha kweemeko zentsapho yakho kusenokubangela intlungu, ukothuka nokuphazamiseka. Chaza iimvakalelo zakho kumhlobo omthembayo. Ukongezelela koko, zityand’ igila kuYehova. Unokukunceda ukuze ube noxolo lwengqondo uze ukwazi ukujamelana nayo nayiphi na ingxaki.—INdu. 55:22; IMize. 24:10; Fil. 4:6, 7.
5. Kutheni kubalulekile ukuyifumana kusengaphambili inkcazelo yokunyanyekelwa kwabantu abalupheleyo?
5 Bekunye neentsapho zabo, bambi asele bekhulile baye bazame ukuyifumana kusengaphambili inkcazelo yokunyanyekelwa kwabantu abalupheleyo—njengenkcazelo ethetha ngokuhlala komzali nomntwana wakhe, ukuhlala kwiindawo zokugcina abantu abalupheleyo nalo naluphi na uncedo olufumanekayo ekuhlaleni. Baye bazibona zisekude ‘iinkathazo nezinto ezenzakalisayo’ ezinokuvela baza bazixhobela. (INdu. 90:10) Iintsapho ezininzi aziwenzi la malungiselelo, nto leyo ebangela ukuba zenze izigqibo buphuthuphuthu xa kuvela ingxaki. Enye ingcali ithi “eli lelona xesha lingafanelekanga kwaphela lokwenza izigqibo.” Xa sele kudyuduzelwa ngale ndlela, kulula ukuba amalungu entsapho angquzulane. Kanti ukuceba kusengaphambili kunokuwenza azole xa kufuneka enze uhlengahlengiso.—IMize. 20:18.
6. Ukuthetha ngohlengahlengiso olunokufuneka kunokubanceda njani abazali nabantwana?
6 Kusenokuba nzima ukuthetha nabazali bakho ngohlengahlengiso olunokufuneka kwindawo abahlala kuyo. Sekunjalo, baninzi abathi kwabanceda ukuthetha ngezo zinto. Ngoba? Kuba kwabanika ithuba lokwenza amalungiselelo ngoxa kusemnandi, iingxaki zingekabikho. Bafumanisa ukuba xa bephakelana ngezimvo kusengaphambili, bethetha ngokusuk’ entliziyweni nangobubele, kuba lula ukwenza izinto ebekugqitywe ngazo. Kwanaxa abazali befuna ukuzihlalela baze bazenzele izinto kangangoko kunokwenzeka, kuba luncedo ukuthetha nabantwana babo ngendlela abangathanda ukunyanyekelwa ngayo xa kunokuba yimfuneko.
7, 8. Ziziphi izinto ezimele zithethe ngazo iintsapho, ibe kutheni?
7 Bazali, xa nithetha nabantwana benu, baxeleleni iminqweno yenu nemali eninayo. Loo nto iya kubanceda bakwazi ukunenzela izigqibo ezifanelekileyo kwanaxa ningasakwazi kuzenzela ngokwenu. Ngokuqinisekileyo baya kufuna ukuhlonela iminqweno yenu baze baninike inkululeko yokwenza izinto enifuna ukuzenza kangangoko kunokwenzeka. (Efe. 6:2-4) Ngokomzekelo, ngaba beningathanda ukuya kuhlala nomnye wabantwana benu nentsapho yakhe, okanye beningathanda kwenzeke ngenye indlela? Yilindele into yokuba ningaboni ngasonye, ibe kunokuthatha ixesha ngaphambi kokuba nabani na—enoba ngumzali okanye ngabantwana—atshintshe indlela acinga ngayo.
8 Sonke simele sazi ukuba iingxaki zinokuphepheka xa zicetyelwe kusengaphambili. (IMize. 15:22) Oko kuquka ukuthetha ngeendlela zonyango ezikhoyo nezo siza kuzikhetha. Iinkalo ezibhalwe kwiAdvanced Medical Directive, ikhadi elisetyenziswa ngamaNgqina kaYehova, zezinye zezinto ekunokuthethwa ngazo. Mntu ngamnye unelungelo lokuxelelwa ngonyango anokulufumana, nelungelo lokulamkela okanye angalwamkeli. Eli khadi lichaza indlela yonyango umntu ayifunayo. Ukugunyazisa umntu oza kukumela (kumazwe ekusemthethweni ukwenjenjalo) kunokuqinisekisa ukuba iminqweno yakho iyathotyelwa. Abo babandakanyekileyo ekunyamekeleni abalupheleyo bamele babe neekopi zeli khadi. Abanye baye bafaka iikopi zeli khadi kumaphepha elifa, aweinshorensi, awebhanki, kwiifomu zikarhulumente, njalo njalo.
UKUMELANA NOKUTSHINTSHA KWEEMEKO
9, 10. Ziziphi iingxaki zempilo ezinokubangela ukuba kubekho utshintsho kwindlela anyanyekelwa ngayo umzali?
9 Iintsapho ezininzi ziye zigqibe kwelokuba abazali bamele babe nenkululeko yokuzenzela izinto kangangoko kunokwenzeka. Basenokukwazi ukuziphekela, ukucoca, ukutya amayeza nokuthetha. Baye baqinisekise abantwana babo ukuba akukho mfuneko yokusoloko bebagadile. Noko ke, ekuhambeni kwexesha, abazali basenokungakwazi ukuzihambela, ukuziyela evenkileni, okanye baqalise ukulibala, kuze kufuneke abantwana babancedise.
10 Ukwaluphala kunokubangela ukuphazamiseka kwengqondo, ukuxinezeleka, ukushiywa ngumchamo nelindle, ukuba buthuntu kweendlebe, ukungaboni nokulibala; kodwa ke, ezinye zezi zigulo ziyanyangeka. Xa kuvela ezi ngxaki, nimele nikhawuleze niye kugqirha. Kusenokufuneka abantwana bakumele ngeenyawo oku. Ngoku kusenokufuneka ibe ngabo abenza izigqibo ebezisoloko zisenziwa ngabazali babo. Ukuze abazali banyanyekelwe kakuhle, kusenokufuneka ibe ngabantwana ababathethelayo, babancedise kwiifomu ezifuna ukuzaliswa, babase kwiindawo abafuna ukuya kuzo, njalo njalo.—IMize. 3:27.
11. Yintoni enokwenziwa ukuze kube lula ngabazali ukuqhelana notshintsho olufunekayo?
11 Ukuba abazali bakho abade bachache, kusenokufuneka utshintsho kwindlela yokubanyamekela nendawo abahlala kuyo. Ukuba olu tshintsho nilwenza kancinci kancinci, kuya kuba lula ukuqhelana nalo. Ukuba uhlala kude nabazali bakho, ngaba ubungenakucela omnye umKristu okanye ummelwane ukuba aman’ ukuya kubakroba aze anazise xa kuvela iingxaki? Ngaba bafuna nje ukuphekelwa nokucocelwa indlu? Ngaba zikho izinto eninokuzitshintsha ekhayeni labo ukuze kube lula ngabo ukuhambahamba, ukuhlamba nokwenza ezinye izinto? Mhlawumbi ekuphela kwento efunekayo ukuze bakwazi ukuzihlalela, ngumntu oncedisayo. Noko ke, ukuba abanakukwazi ukuzihlalela, kusenokufuneka uncedo olungakumbi. Enoba injani imeko yabo, phanda ngeenkonzo zokubanyamekela ezifumaneka ekuhlaleni. *—Funda iMizekeliso 21:5.
INDLELA ABANYE ABAJAMELANA NGAYO NEENGXAKI
12, 13. Abantwana abahlala kude nabazali babo baye baqhubeka njani bebanyamekela?
12 Abantwana abathanda abazali babo bafuna bonwabe. Kuthi ngco kubo xa besazi ukuba abazali babo bayanyanyekelwa. Noko ke, ekubeni benezinye iimbopheleleko, abantwana abaninzi bahlala kude nabazali babo. Kwiimeko ezinjalo, abanye baye basebenzisa ixesha lekhefu abalifumana emsebenzini ukuze banyamekele abazali babo, babenzele imisebenzi yasekhaya. Ukubafowunela rhoqo—yonke imihla ukuba kunokwenzeka—ukubabhalela iileta okanye ukubathumelela iiemail, kuya kubaqinisekisa abazali ukuba bayathandwa.—IMize. 23:24, 25.
13 Enoba injani imeko yentsapho yenu, indlela yokunyamekela abazali bakho iyafuna ukukhe ihlalelwe phantsi. Ukuba uhlala kude kubo yaye abazali bakho ngamaNgqina, unokucela amacebiso kubadala bebandla labo. Ungalibali nokuwuthandazela lo mba. (Funda iMizekeliso 11:14.) Kwanokuba abangawo amaNgqina, kubalulekile ‘ukubeka uyihlo nonyoko.’ (Eks. 20:12; IMize. 23:22) Ewe kona, iintsapho azinakuze zenze izigqibo ezifanayo. Abanye badla ngokufuna abazali abalupheleyo beze kuhlala nabo okanye bafudukele kufutshane. Noko ke, maxa wambi loo nto isenokungenzeki. Abanye abazali basenokukhetha ukungahlali nabantwana babo kunye neentsapho zabo; bathanda ukuzihlalela ukuze bangabi luxanduva. Abanye basenokukwazi ukuhlawulela umntu oncedisayo, ibe banokukhetha ukwenjenjalo.—INtshu. 7:12.
14. Ziziphi iingxaki ezinokuvelela abo banembopheleleko yokunyamekela abazali?
14 Kwiintsapho ezininzi, idla ngokuba ngumntwana ohlala kufutshane nekhaya onyamekela abazali bakhe. Sekunjalo, abantwana abamele bazityeshele iintsapho zabo ngoxa benyamekela abazali babo. Mntu ngamnye unexesha namandla alinganiselweyo. Neemeko zalowo unyamekela abazali zinokutshintsha, kuze kufuneke kwenziwe uhlengahlengiso. Ngaba kukho umntwana omnye othwele phantse zonke iimbopheleleko zokunyamekela abazali? Ngaba abanye abantwana abanakumncedisa ngakumbi, mhlawumbi babolekisane ngokubanyamekela?
15. Umntu onyamekela umzali unokuncedwa njani ukuze angaphelelwa ngamandla?
15 Xa umzali owalupheleyo efuna ukusoloko ebekw’ esweni, lowo umnyamekelayo usenokuphelelwa ngamandla. (INtshu. 4:6) Abantwana abanothando basenokufuna ukwenzela abazali babo konke okusemandleni abo, kodwa oku kusenokuba yindinisa. Abantwana abakule meko bamele bafune uncedo xa kuyimfuneko. Mhlawumbi into efunekayo kukuba bamane bencediswa, ukuze bangakhawulezi bagqibe kwelokuba babase kwiindawo zokugcina abalupheleyo.
16, 17. Ziziphi iingxaki ezinokuvelela abantwana ngoxa benyamekela abazali babo, ibe yintoni enokubanceda? (Funda nebhokisi ethi “Ukubulela Abazali Ngokubanyamekela.”)
16 Kubuhlungu ukubukela umzali wakho omthandayo esaluphala. Abantwana abaninzi baye badane, baxhalabe, bakruquke, bacaphuke, bazibek’ ityala okanye babe nenzondo. Maxa wambi, umzali unokuthetha izinto engacinganga okanye angabonisi mbulelo. Ukuba loo nto iyenzeka, musa ukukhawuleza ucaphuke. Enye ingcali yezigulo zengqondo ithi: “Eyona ndlela yokulwa nazo naziphi na iimvakalelo, ngakumbi xa zingemnandanga, kukuzamkela. Musa ukuziphika ezo mvakalelo okanye uzigwebe ngenxa yazo.” Chazela iqabane lakho, isalamane okanye umhlobo omthembayo ngeemvakalelo onazo. Ukuthetha nabo kuya kukunceda ungakhawulezi ucaphuke.
17 Iimeko zisenokutshintsha, ize intsapho ingakwazi ukuhlawula iindleko okanye ukunyamekela umzali owalupheleyo ngoxa ehlala ekhaya. Kusenokufuneka asiwe kwikhaya lokunyamekela abantu abalupheleyo. Omnye udade wayesiya kumbona phantse yonke imihla unina kweli khaya. Uthi: “Sasingakwazi ukumnyamekela ubusuku nemini uMama. Kwakungelula ukumsa kwikhaya labalupheleyo. Kwakubuhlungu nyhani. Kodwa kwanyanzeleka ukuba simse apho kwiinyanga zakhe zokugqibela, ibe naye wayamkela loo nto.”
18. Yintoni abanokuqiniseka ngayo abo banyamekela abazali babo?
18 Akuyondlwan’ iyanetha ukunyamekela abazali bakho njengoko besaluphala. Akukho ludwe lwezinto omele uzenze nomele ungazenzi xa ubanyamekela. Sekunjalo, ukuceba kakuhle, ukusebenzisana, ukuthethathethana, yaye ngaphezu kwento yonke, ukuthandaza ngokusuk’ entliziyweni, kunokukunceda ukwazi ukuyiphumeza imbopheleleko yokunyamekela abazali bakho. Xa usenjenjalo, uya kwaneliseka kukwazi ukuba banyanyekelwa ngeyona ndlela ifanelekileyo. (Funda eyoku-1 kwabaseKorinte 13:4-8.) Okubaluleke nangakumbi, qiniseka ukuba uYehova uya kukusikelela ngoxolo lwengqondo kuba uye wabahlonela abazali bakho.—Fil. 4:7.
^ isiqe. 3 Izigqibo ezenziwa ziintsapho zinokuxhomekeka kwindawo ezihlala kuyo. Kwezinye iindawo, iqhelekile yaye yeyona ithandwayo into yokuba intsapho ihlale ndawonye okanye ibe kufutshane, ukuqala kwabalupheleyo ukusa kubazukulwana.
^ isiqe. 11 Ukuba umzali wakho usazihlalela, qiniseka ukuba abantu abamnyamekelayo banazo izitshixo zendlu ukuze bakwazi ukungena xa kuvela ingxaki.


text:
ISAHLUKO 7
Amandla Akhuselayo—“UThixo Uyindawo Yokusabela”
1, 2. Yiyiphi ingozi ayejamelene nayo amaSirayeli njengoko ayengena kummandla waseSinayi ngowe-1513 B.C.E., yaye uYehova wawakhuthaza njani?
AMASIRAYELI ayesengozini njengoko ayengena kummandla waseSinayi ekuqaleni kowe-1513 B.C.E. Ayejongene nohambo oloyikekayo, olwalutyhubela ‘kwintlango enkulu neyoyikekayo, eneenyoka ezinobuhlungu noonomadudwane.’ (Duteronomi 8:15) Kwakhona ayejamelene nokuhlaselwa ziintlanga ezinobutshaba. NguYehova owayebafake kule meko abantu bakhe. NjengoThixo wabo, ngaba wayeza kukwazi ukubakhusela?
2 Ayelukhuthazo ngokwenene amazwi kaYehova athi: “Nizibonele ngokwenu oko ndikwenzileyo kumaYiputa, ukuze ndinithwale ngamaphiko okhozi, ndinizise kum.” (Eksodus 19:4) UYehova wabakhumbuza abantu bakhe ukuba wabahlangula kumaYiputa, ngokungathi ubathwele ngamaphiko okhozi, wabasa kwindawo ekhuselekileyo. Kodwa kukho ezinye izizathu ezenza ukuba “amaphiko okhozi” abe ngumzekeliso ofanelekileyo wokubonisa ukukhusela kukaThixo.
3. Kutheni “amaphiko okhozi” engumzekelo ofanelekileyo wokubonisa ukukhusela kukaThixo?
3 Ukhozi aluwasebenziseli ukundanda nje kuphela amaphiko alo amakhulu nawomeleleyo. Xa kushushu kakhulu, ukhozi luvula amaphiko—afikelela kubukhulu beemitha ezimbini—ukuze lwenze iambrela yokukhusela amantshontsho alo kwingqatsini yelanga. Maxa wambi, luyawafingqa amaphiko alo ukuze amantshontsho alo akhuseleke engqeleni. Kanye njengokuba ukhozi lukhusela amantshontsho alo, ngoko noYehova walukhusela uhlanga lukaSirayeli. Njengoko babesentlango, abantu bakhe babeza kukhuseleka phantsi kwamaphiko akhe omeleleyo logama nje babehlala bethembekile. (Duteronomi 32:9-11; INdumiso 36:7) Kodwa ngaba thina namhlanje sinokulindela ukuba uThixo asikhusele?
Isithembiso SikaThixo Sokusikhusela
4, 5. Kutheni sinokuba nentembelo epheleleyo kwisithembiso sikaThixo sokusikhusela?
4 Ngokuqinisekileyo uYehova uyakwazi ukubakhusela abakhonzi bakhe. ‘UnguThixo uSomandla’—binzana elo elibonisa ukuba unamandla angenakuxhathiswa mntu. (Genesis 17:1) Njengamaza angenakunqunyanyiswa, amandla kaYehova akanakuthintelwa. Ekubeni enako ukwenza nantoni na athanda ukuyenza, sisenokubuza, ‘Ngaba kukuthanda kukaYehova ukusebenzisa amandla akhe ukukhusela abantu bakhe?’
5 Impendulo ithi ewe! UYehova usiqinisekisa ukuba uya kubakhusela abantu bakhe. INdumiso 46:1 ithi: “UThixo uyindawo yokusabela namandla kuthi, uncedo olufumaneka ngokukhawuleza ekubandezelekeni.” Ekubeni uThixo ‘engenakuxoka,’ sinokuba nentembelo ngokupheleleyo kwisithembiso sakhe sokusikhusela. (Tito 1:2) Makhe sihlolisise amabinzana acacileyo awasebenzisayo uYehova ukubonisa ukukhusela kwakhe.
6, 7. (a) Umalusi wamaxesha okubhalwa kweBhayibhile wayezikhusela njani izimvu zakhe? (b) IBhayibhile iwuzekelisa njani umnqweno kaYehova osuk’ entliziyweni wokuzikhusela nokuzinyamekela izimvu zakhe?
6 UYehova unguMalusi, yaye “thina singabantu bakhe nezimvu zedlelo lakhe.” (INdumiso 23:1; 100:3) Zimbalwa izilwanyana ezibuthathaka njengezimvu. Umalusi wamaxesha okubhalwa kweBhayibhile wayemele azikhusele ngenkalipho izimvu ekuqwengweni ziingonyama, iingcuka, neebhere, kwanasekubiweni ngamasela. (1 Samuweli 17:34, 35; Yohane 10:12, 13) Kodwa kwakubakho amaxesha axa ukukhusela izimvu kwakufuna ukuthantamisa. Xa imvu yayizalela kude nesibaya, umalusi onenyameko wayehlala eyilindile ebudeni beso sihlandlo sokungakwazi kwayo ukuzinceda aze athabathe elo takane libuthathaka alithwale alise esibayeni.
7 Ngokuzifanisa nomalusi, uYehova usiqinisekisa ngomnqweno wakhe osuk’ entliziyweni wokusikhusela. (Hezekile 34:11-16) Khumbula indlela achazwa ngayo uYehova kuIsaya 40:11, njengoko ixutyushwe kwiSahluko 2 sale ncwadi: ‘Njengomalusi uya kuwalusa umhlambi wakhe. Ngengalo yakhe uya kuqokelela ndawonye amatakane; uya kuwathwala ngesifuba sakhe.’ Itakane lifika njani ‘esifubeni’ somalusi—umphetho wesambatho sakhe sangaphezulu? Itakane lalisenokusondela kumalusi, lide limkrwece emlenzeni. Noko ke, ngumalusi omele agobe, aliphakamise itakane, aze ngobunono alifake kwindawo ekhuselekileyo esifubeni sakhe. Enjani yona indlela oku okukubonisa ngayo ukuzimisela koMalusi wethu Omkhulu ukusikhusela!
8. (a) Isithembiso sikaThixo sokusikhusela sibhekiswa koobani, yaye oku kuboniswe njani kwiMizekeliso 18:10? (b) Yintoni ebandakanyekileyo ekusabeleni egameni likaThixo?
8 Isithembiso sikaThixo sokusikhusela asibhekisi kuwonke-wonke—sibhekiswa kuphela kwabo basondela kuye. IMizekeliso 18:10 ithi: “Yinqaba eyomeleleyo igama likaYehova. Ilungisa libalekela kulo lize likhuseleke.” Ngamaxesha okubhalwa kweBhayibhile, maxa wambi iinqaba zazakhiwa entlango njengeendawo ezikhuselekileyo zokusabela. Kodwa kwakuxhomekeke kulowo usengozini ukubalekela kwinqaba leyo ukuze akhuseleke. Kuyafana ke nangokusabela egameni likaThixo. Oku kubandakanya okungakumbi kunokuliphindaphinda nje kuphela igama likaThixo; igama likaThixo lilodwa nje alizisi mathamsanqa. Kunoko, sifanele simazi yaye sikholose ngoMnini welo gama size siphile ngokuvisisana nemilinganiselo yakhe yobulungisa. Hayi indlela anobubele ngayo uYehova ngokusiqinisekisa ukuba, ukuba sibonisa ukholo kuye, uya kuba yinqaba yokusikhusela!
“UThixo Wethu . . . Unako Ukusihlangula”
9. UYehova wenze njani okungakumbi kunokuthembisa nje ukusikhusela?
9 UYehova akaphelelanga nje ngokusithembisa ukusikhusela. Ngamaxesha okubhalwa kweBhayibhile, wabonisa ngeendlela ezingummangaliso ukuba uyakwazi ukubakhusela abantu bakhe. Ebudeni bembali kaSirayeli, “isandla” esomeleleyo sikaYehova saqhubeka sizithintela iintshaba ezinamandla. (Eksodus 7:4) Noko ke, uYehova wawasebenzisa amandla akhe akhuselayo nasekuncedeni abantu ngabanye.
10, 11. Yiyiphi imizekelo yeBhayibhile ebonisa indlela uYehova awawasebenzisa ngayo amandla akhe akhuselayo kubantu abathile?
10 Xa abafana abathathu abangamaHebhere—uShadraki, uMeshaki noAbhednego—balayo ukuqubuda emfanekisweni wegolide kaKumkani uNebhukadenetsare, loo kumkani wavutha ngumsindo waza wabagrogrisa ngokubaphosa ezikweni lomlilo. UNebhukadenetsare, oyena mlawuli wayenamandla emhlabeni, wabagculela esithi: “Nguwuphi na uthixo onokunihlangula ezandleni zam?” (Daniyeli 3:15) Aba bafana bathathu babethembele ngokupheleleyo emandleni kaThixo okubakhusela, kodwa abazange bazithembise ukuba wayeza kubakhusela. Ngoko, baphendula bathi: “Ukuba kumele kube njalo uThixo wethu esimkhonzayo, unako ukusihlangula.” (Daniyeli 3:17) Eneneni, elo ziko lomlilo, nangona lalitshisa ngokuphindwe kasixhenxe kunangesiqhelo, alizange libe ngumqobo kuThixo onamandla onke. Wabakhusela, yaye loo kumkani wanyanzeleka ukuba avume athi: “Akukho thixo wumbi unako ukuhlangula ngale ndlela.”—Daniyeli 3:29.
11 Kwakhona uYehova wasibonisa amandla akhe akhuselayo ngokufudusela ubomi boNyana wakhe okuphela kwamzeleyo esibelekweni sentombi enyulu yomYuda uMariya. Ingelosi yathi kuMariya wayeza ‘kukhawula esibelekweni sakhe aze azale unyana.’ Le ngelosi yachaza yathi: “Umoya oyingcwele uya kukufikela, namandla Oyena Uphakamileyo aya kukusibekela.” (Luka 1:31, 35) Kubonakala ukuba, uNyana kaThixo wayengazange akhe abe sesichengeni ngale ndlela. Ngaba isono nokungafezeki kukanina ongumntu kwakuza kuyichaphazela loo mveku ingekazalwa? Ngaba uSathana wayenokukwazi ukumenzakalisa okanye ukumbulala loo Nyana ngaphambi kokuzalwa Kwakhe? Kwakungenakwenzeka oko! Enyanisweni, uYehova wenza udonga lokukhusela uMariya ukuze kungabikho nto—enoba kukungafezeki, ukwenzakala nokubulawa ngumntu okanye nayiphi na idemon—eyayinokwenzakalisa loo mveku ingekazalwa, ukususela ekukhawulweni kwayo. UYehova waqhubeka emkhusele uYesu ebutsheni bakhe. (Mateyu 2:1-15) De kwalixesha likaThixo elimiselweyo, akazange avumele nantoni na ukuba yenzakalise uNyana wakhe othandekayo.
12. Kwakutheni ukuze uYehova abakhusele ngokumangalisayo abantu abathile ngamaxesha okubhalwa kweBhayibhile?
12 Kutheni uYehova wayebakhusela ngeendlela ezimangalisayo nje abantu abathile? Kwiimeko ezininzi uYehova wayebakhusela abantu abathile ukuze akhusele into ebaluleke ngakumbi: ukuzalisekiswa kwenjongo yakhe. Ngokomzekelo, ukusindiswa kwemveku enguYesu kwakubalulekile ekuzalisekisweni kwenjongo kaThixo, eyayiza kuthi ekugqibeleni ibe yingenelo kulo lonke uluntu. Iingxelo ezininzi zokubonakaliswa kwamandla akhe akhuselayo ziyinxalenye yeZibhalo eziphefumlelweyo, ‘ezabhalelwa ukuyalela thina, ukuze ngonyamezelo lwethu nangentuthuzelo yeZibhalo sibe nethemba.’ (Roma 15:4) Ewe, le mizekelo iyaluqinisa ukholo lwethu kuThixo onamandla onke. Kodwa yiyiphi indlela esinokulindela ukuba uThixo asikhusele ngayo thina namhlanje?
Oko Kungathethi Kona Ukukhuselwa NguThixo
13. Ngaba uYehova unyanzelekile ukuba asenzele imimangaliso? Cacisa.
13 Isithembiso sikaThixo sokusikhusela asithethi ukuba uYehova unyanzelekile ukuba asenzele imimangaliso. Akunjalo, kuba uThixo wethu akasithembisanga ubomi obungenazo iinkathazo kule nkqubo indala yezinto. Abakhonzi abaninzi abathembekileyo bakaYehova bajamelana neenkxwaleko eziqatha, kuquka ubuhlwempu, iimfazwe, ukugula nokufa. UYesu wabaxelela ngokucacileyo abafundi bakhe ukuba babenokude babulawe ngenxa yokholo lwabo. Kungako nje uYesu wagxininisa imfuneko yokunyamezela kude kube sekupheleni. (Mateyu 24:9, 13) Ukuba uYehova ebenokusebenzisa amandla akhe ukusihlangula ngokungummangaliso kuzo zonke iimeko, ngoko uSathana ebeya kuba nesizathu sokumgculela uYehova nesokuthandabuza ukunyaniseka kokuzinikela kwethu kuThixo wethu.—Yobhi 1:9, 10.
14. Yiyiphi imizekelo ebonisa ukuba uYehova akasoloko ebakhusela bonke abakhonzi bakhe ngeendlela ezifanayo?
14 Kwanangamaxesha okubhalwa kweBhayibhile, uYehova akazange awasebenzise amandla akhe akhuselayo ekukhuseleni ngamnye wabakhonzi bakhe ukuba angafi ngaphambi kwexesha. Ngokomzekelo, umpostile uYakobi wabulawa nguHerode malunga nowama-44 C.E.; kanti, kamsinya emva koko, uPetros wahlangulwa “esandleni sikaHerode.” (IZenzo 12:1-11) Yaye uYohane, umntakwaboYakobi, waphila ithuba elide kunoPetros noYakobi. Ngokucacileyo, asinakulindela ukuba uThixo abakhusele bonke abakhonzi bakhe ngeendlela ezifanayo. Ngapha koko, sonke sifikelwa “lixesha nasisihlo.” (INtshumayeli 9:11) Ngoko, uYehova usikhusela njani namhlanje?
UYehova Uyasikhusela Ngokwasemzimbeni
15, 16. (a) Bubuphi ubungqina obukhoyo bokuba uYehova uyabakhusela ngokwasemzimbeni abakhonzi bakhe njengeqela? (b) Kutheni sinokuba nentembelo yokuba uYehova uya kubakhusela abakhonzi bakhe ngoku nasebudeni ‘bembandezelo enkulu’?
15 Khawucinge kuqala ngendlela esikhuselwa ngayo ngokwasemzimbeni. Njengabanquli bakaYehova, sinokulindela ukuba uya kukwenza oko kuthi njengeqela. Kungenjalo, besiya kuba zizisulu zikaSathana. Khawucinge nje ngoku: USathana, “umlawuli weli hlabathi,” akananto yimbi ayinqwenela njengokuphelisa unqulo lokwenyaniso. (Yohane 12:31; ISityhilelo 12:17) Abanye babona rhulumente bomeleleyo emhlabeni baye bawuvala umsebenzi wethu wokushumayela baza bazama nokusicim’ igama. Sekunjalo, abantu bakaYehova baye bahlala bomelele yaye baqhubeka beshumayela bengayeki! Kutheni iintlanga ezomeleleyo zingakwazanga nje ukuliphelisa eli qela lincinane nelibonakala lingenamandla lamaKristu? Kungenxa yokuba uYehova uye wasikhusela ngamaphiko akhe omeleleyo!—INdumiso 17:7, 8.
16 Kuthekani ngokusikhusela kwakhe ngokwasemzimbeni ebudeni ‘bembandezelo enkulu’ ezayo? Akumele kusoyikise ukusondela komgwebo kaThixo. Ngapha koko, “uYehova uyakwazi ukubahlangula esilingweni abantu abanozinikelo lobuthixo, kodwa abantu abangengomalungisa ubagcinele imini yomgwebo ukuze banqunyulwe.” (ISityhilelo 7:14; 2 Petros 2:9) Okwangoku, sinokusoloko siqinisekile ngezinto ezimbini. Okokuqala, uYehova akayi kuze avumele ukuba abakhonzi bakhe abanyanisekileyo bapheliswe emhlabeni. Okwesibini, uza kubavuza abagcini bengqibelelo ngobomi obungunaphakade kwihlabathi elitsha lobulungisa—ukuba kuyimfuneko, ngokuthi abavuse. Ukuba kuyenzeka sife, akukho nto ibhetele ngakumbi kunokuba senkumbulweni kaThixo.—Yohane 5:28, 29.
17. UYehova usikhusela njani ngeLizwi lakhe?
17 Kwanangoku, uYehova uyasikhusela ‘ngelizwi’ lakhe eliphilileyo, elinamandla okuphilisa iintliziyo nawokuguqula indlela esiphila ngayo. (Hebhere 4:12) Ngokusebenzisa imigaqo yalo, sinako ngandlel’ ithile ukukhuseleka ekwenzakaleni ngokwasemzimbeni. UIsaya 48:17 uthi: ‘Mna, Yehova, ndikufundisa okuyingenelo kuwe.’ Ngokungathandabuzekiyo, ukuphila ngokuvisisana neLizwi likaThixo kunokuyiphucula impilo yethu kuze kusenze siphile ixesha elide. Ngokomzekelo, ngenxa yokuba sisebenzisa isiluleko seBhayibhile sokuzikhwebula kuhenyuzo nesokuzihlambulula ekudyobhekeni, siyaluphepha uqheliselo olungacocekanga noluyingozi oluthwaxa ubomi babaninzi abangahloneli Thixo. (IZenzo 15:29; 2 Korinte 7:1) Hayi indlela esinombulelo ngayo ngokukhuselwa kwethu liLizwi likaThixo!
UYehova Uyasikhusela Ngokomoya
18. Yiyiphi indlela uYehova asikhusela ngayo ngokomoya?
18 Okona kubaluleke ngakumbi kukuba, uYehova uyasikhusela ngokomoya. UThixo wethu onothando uyasikhusela ekwenzakaleni ngokomoya ngokusixhobisa ngoko sikufunayo ukuze sinyamezele izilingo nokuze sikhusele ulwalamano lwethu kunye naye. Ngoko uYehova uyabukhusela ubomi bethu, kungekhona kangangexesha nje elifutshane kodwa ngonaphakade. Khawucinge ngamanye amalungiselelo kaThixo okusikhusela ngokomoya.
19. Umoya kaYehova unokusenza njani simelane naso nasiphi na isilingo esisenokujamelana naso?
19 UYehova ‘unguMphulaphuli wemithandazo.’ (INdumiso 65:2) Xa sithwaxwa ziingcinezelo zobomi, ukuthululela imbilini yethu kuye kunokusizisela isiqabu. (Filipi 4:6, 7) Usenokungazisusi ngokungummangaliso izilingo zethu, kodwa unokuyiphendula imithandazo yethu esuk’ entliziyweni ngokusinika ubulumko bokujamelana nazo. (Yakobi 1:5, 6) Ngaphezu koko, uYehova ubanika umoya oyingcwele abo bamcelayo. (Luka 11:13) Loo moya onamandla unokusenza sikwazi ukumelana naso nasiphi na isilingo okanye ingxaki esisenokujamelana nayo. Usenokusinika “amandla angaphaya koko kuqhelekileyo” ukuze sikwazi ukunyamezela de uYehova aziphelise zonke iingxaki ezibuhlungu kwihlabathi elitsha elisemnyango.—2 Korinte 4:7.
20. UYehova usenokubasebenzisa njani abo sikhonza nabo ekubonakaliseni amandla akhe akhuselayo?
20 Maxa wambi, uYehova usenokusebenzisa abo sikhonza nabo ukubonakalisa amandla akhe akhuselayo. UYehova uye wabenza abantu bakhe ehlabathini lonke baba ‘lumanyano lwabazalwana.’ (1 Petros 2:17; Yohane 6:44) Kobo buzalwana bothando, sibona ubungqina bokwenene bendlela amandla omoya oyingcwele kaThixo abaphembelela ngayo abantu ukuba benze okulungileyo. Loo moya uvelisa kuthi isiqhamo—iimpawu ezintle nezixabisekileyo, eziquka uthando, ububele nokulunga. (Galati 5:22, 23) Ngoko ke, xa sibandezelekile aze ubani esikhonza naye anikele icebiso eliluncedo okanye amazwi okhuthazo, sinokumbulela uYehova ngokusinyamekela kwakhe ngaloo ndlela.
21. (a) Kukuphi ukutya kokomoya okufika ngexesha elifanelekileyo asilungiselela kona uYehova ‘ngekhoboka elithembekileyo neliyingqondi’? (b) Uye wangenelwa njani wena ngokobuqu kumalungiselelo kaYehova okusikhusela ngokomoya?
21 Likho nelinye ilungiselelo likaYehova lokusikhusela: ukutya kokomoya okufika ngexesha elifanelekileyo. Ukuze asincede somelezwe liLizwi lakhe, uYehova uye wamisela “ikhoboka elithembekileyo neliyingqondi” ukuba lilungiselele ukutya kokomoya. Elo khoboka lithembekileyo lisebenzisa iimpapasho ezishicilelweyo, kuquka amaphephancwadi IMboniselo noVukani!, kwakunye neentlanganiso, neendibano zesiphaluka nezesithili, zokusilungiselela ‘ukutya ngexesha elifanelekileyo’—oko sikufunayo, ngexesha esikufuna ngalo. (Mateyu 24:45) Ngaba wakha weva kusini na kwintlanganiso yamaKristu—empendulweni enikelwayo, entethweni, okanye kwanasemthandazweni—kukhankanywa ingongoma ekunika kanye amandla nokhuthazo olufunayo? Ngaba wakha wachukunyiswa linqaku elithile elalipapashwe kwamanye amaphephancwadi ethu? Khumbula ukuba, uYehova uwenze onke la malungiselelo ngenjongo yokusikhusela ngokomoya.
22. Yiyiphi indlela asoloko ewasebenzisa ngayo uYehova amandla akhe, yaye kutheni oko kuyingenelo nje kuthi?
22 Ngokuqinisekileyo uYehova “ulikhaka kubo bonke abo basabela kuye.” (INdumiso 18:30) Siyaqonda ukuba akawasebenzisi amandla akhe ukuze asikhusele kuzo zonke iintlekele. Noko ke, usoloko ewasebenzisa amandla akhe akhuselayo ukuqinisekisa ukuba injongo yakhe iyazaliseka. Ekuhambeni kwexesha, oko kuba yingenelo kubantu bakhe. Ukuba siyasondela kuye size sihlale eluthandweni lwakhe, uYehova uza kusinika ubomi obugqibeleleyo obungunaphakade. Ngenxa yelo themba, sisenokukugqala nakuphi na ukubandezeleka esijamelana nako kule nkqubo ‘njengokomzuzwana nokuncinane.’—2 Korinte 4:17.
Funda Okungakumbi
Hlala Kwintlambo KaYehova Yokhuseleko
Iyintoni intlambo yokhuseleko yaye banokukhuseleka njani abakhonzi bakaYehova kuyo?


text:
YINTONI EFUNDISWA YIBHAYIBHILE?
YINTONI EFUNDISWA YIBHAYIBHILE?
Ithemba Lokwenene Ngabantu Obathandayo Abafileyo (Inxalenye 1)
Khawubone ukuba kuyinto eqhelekileyo na ukuba buhlungu xa kusifa umntu omthandayo, nokuba uThixo uza kwenza ntoni ngaloo ntlungu. Printa iPDF uze uphendule imibuzo.
OKUNGAKUMBI
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.
Imbono KaThixo Ngobomi (Inxalenye 2)
Esi sikhokelo sokufunda asizokukunceda nje wazi iinkolelo zakho ngokutofelwa kwegazi nendlela yokusebenzisa igazi kodwa siza kukunceda ukwazi ukuzichaza iinkolelo zakho kwabanye.
Kutheni UThixo Evumela Ukubandezeleka? (Inxalenye 1)
Ukuba uThixo unamandla, ngaba asinguye obekek’ ityala ngezi zinto zimbi zenzekayo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
23 Ngawo la ke amazwi okugqibela kaDavide:+
“Amazwi kaDavide unyana kaYese,+
Namazwi endoda eyomeleleyo eyaphakanyiselwa phezulu,+
Othanjisiweyo+ kaTHIXO kaYakobi,
Nothandekayo kuncuthu lweengoma+ zakwaSirayeli.
2 Ngumoya kaYehova owathethayo ngam,+
Nelizwi lakhe laliselulwimini lwam.+
3 Watsho uTHIXO kaSirayeli,
ILiwa likaSirayeli lathetha kum,+
‘Xa lowo ulawula uluntu elilungisa,+
Elawula ngokoyika uThixo,+
4 Ngoko kunjengokukhanya kwentsasa, lakukhanyisa ilanga,+
Intsasa engenamafu.
Kwakuqaqamba, kwakubakho imvula, kuphuma ingca emhlabeni.’+
5 Kuba ayinjalo na indlu yam kuThixo?+
Ngenxa yokuba undabele umnqophiso ohlala ngokungenammiselo,+
Obekwe kakuhle ngolungelelwano kuyo yonk’ into nonqatyisiweyo.+
Ngenxa yokuba lusindiso lwam lonke+ noyolo lwam lonke,
Eso ayisosizathu na sokuba eya kukhulisa?+
6 Kodwa abantu abangamatshivela+ bayagxothwa bemke,+ njengamatyholo anameva,+ bonke;
Kuba afanele angathatyathwa ngesandla.
7 Xa umntu ewachukumisa
Ufanele axhobe ngokupheleleyo ngentsimbi nomphini womkhonto,
Yaye aya kutshiswa ngomlilo.”+
8 Ngawo la amagama amadoda kaDavide anamandla:+ uYoshebhi-bhashebheti+ umTahakemoni, intloko kwabathathu. Wayevonyavonya umkhonto wakhe phezu kwamakhulu asibhozo abulawa ngasihlandlo sinye.
9 Ngakuye uEleyazare+ unyana kaDodo+ unyana ka-Ahohi wayephakathi kwamadoda amathathu anamandla awayekunye noDavide xa bawangcikivayo amaFilisti. Babehlanganisene apho edabini, aza ke amadoda akwaSirayeli abuya umva.+
10 Nguye lowo wesukayo wawaxabela amaFilisti sada isandla sakhe satyhafa yaye isandla sakhe sasuka sanamathela ekreleni,+ ngokokude uYehova enze usindiso olukhulu ngaloo mini;+ yaye ke bona abantu, babuya emva kwakhe ukuza kuthimba nje kuphela abo baxatyelweyo.+
11 Ngakuye yayinguShama unyana ka-Age umHarari.+ AmaFilisti ahlanganisana eLehi, apho ke kwakukho isiqwenga somhlaba sizele ziintlumayo;+ yaye abantu bona basaba ngenxa yamaFilisti.
12 Kodwa yena wema esazulwini sesiqwenga eso wasihlangula waza wawaxabela amaFilisti, yaye uYehova wabasindisa ngosindiso olukhulu.+
13 Kwehla ke isithathu sabaziintloko emashumini amathathu+ saza seza ekuvuneni, kuDavide emqolombeni waseAdulam;+ kwakumiswe inkampu yamaFilisti eyenze idolophana entilini yamaRefa.+
14 Kwaye uDavide ngoko wayekwindawo ekwakunzima ukuyifikelela;+ yaye inkampu+ yamaFilisti ngoko yayiseBhetelehem.
15 Emva kwethuba uDavide wavakalisa umnqweno wakhe waza wathi: “Owu ukuba nje bendingasela amanzi equla laseBhetelehem elisesangweni!”+
16 Ngako oko loo madoda mathathu anamandla anyanzelisa angena kwinkampu yamaFilisti aza akha amanzi equleni laseBhetelehem elisesangweni yaye eza ewathwele aza awazisa kuDavide;+ kwaye yena akazange avume ukuwasela, kodwa wawathululela+ kuYehova.
17 Waza wahlabela mgama wathi: “Makube lee kum,+ Yehova, ukuba ndingenza oku! [Ndilisele na] igazi+ lamadoda ahambe umphefumlo wawo usesichengeni?” Akavuma ke ukuwasela.
Zizo ke ezo izinto ezenziwa ngala madoda mathathu anamandla.
18 Ke yena uAbhishayi+ umntakwabo Yowabhi unyana kaTseruya,+ wayeyintloko yamashumi amathathu, kwaye wayevonyavonya umkhonto wakhe phezu kwamakhulu amathathu abuleweyo, yaye naye wayedume njengabo bathathu.+
19 Nangona wayebalasele nangaphezu kwabanye aba bangamashumi amathathu, waza waba yintloko yabo, akafikanga kuluhlu lwabaya bathathu bokuqala.+
20 Ke yena uBhenaya+ unyana kaYehoyada+ unyana wendoda elikroti, owenza izenzo ezininzi eKabhetseli,+ waxabela oonyana ababini baka-Ariyeli wakwaMowabhi; kwaye yena mhla ngekhephu wehla waza waxabela ingonyama+ phakathi emhadini wamanzi.+
21 Yayinguye lo waxabela indoda engumYiputa eyayinkulu ngokungaqhelekanga.+ Nakuba umYiputa wayenomkhonto esandleni sakhe, ukanti yena wehla waya kuye enentonga, wawuxhwila umkhonto lowo esandleni somYiputa waza wambulala ngomkhonto wakhe.+
22 Wazenza ezi zinto uBhenaya+ unyana kaYehoyada; yaye wayedume njengamadoda amathathu anamandla.+
23 Nangona wayebalasele nangaphezu kwamashumi lawo mathathu, akafikanga kuluhlu lwabaya bathathu; kodwa uDavide wammisa waphatha ifanankosi lakhe.+
24 UAsaheli+ umntakwabo Yowabhi wayephakathi kwamashumi lawo mathathu; uElihanan+ unyana kaDodo waseBhetelehem,
25 uShamaha+ umHarodi, uElika umHarodi,
26 uHeletse+ wasePaleti, uIra+ unyana kaIkeshi+ umTekowa,
27 uAbhi-ezere+ umAnatoti,+ uMebhunayi umHusha,+
28 uTsalmon umAhowa,+ uMaharayi+ umNetofa,
29 uHelebhi+ unyana kaBhahana umNetofa, uItayi+ unyana kaRibhayi waseGibheya woonyana bakaBhenjamin,
30 uBhenaya+ umPiratoni, uHidayi wasentlanjeni yaseGahashe,+
31 uAbhi-albhon umArbha, uAzimaveti+ umBhar-humi,
32 uEliyabha umShahalebhim, oonyana bakaYashen, uYonatan,+
33 uShamaha umHarari, uAhiyam+ unyana kaSharare umHarari,
34 uElifelete unyana ka-Ahasebhayi unyana womMahakati, uEliyam unyana ka-Ahitofele+ umGilo,
35 uHetsero+ umKarmele, uParayi waseArabhu,
36 uIgali unyana kaNatan+ waseTsobha, uBhani umGadi,
37 uTseleke+ umAmoni, uNaharayi umBheheroti, abaphathi bezikrweqe zikaYowabhi unyana kaTseruya,
38 uIra umItri,+ uGarebhe+ umItri,
39 u-Uriya+ umHiti—bebonke bengamashumi amathathu anesixhenxe.
Yithumele
Yithumele
2 Samuweli 23
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=10&Chapter=23&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D23%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IMIFANEKISO
IMIFANEKISO
AmaSirayeli Enza Isithixo
Dawunlowuda eli phepha unokulifaka imibalabala uze uzame ukukhangele umahluko okhoyo phakathi kwale mifanekiso mibini.
OKUNGAKUMBI
Ngubani Owakhetha Ukukhonza UYehova?
Le midlalo inceda abantwana abaneminyaka ephakathi kwemithandathu nesibhozo bazi abantu abaseBhayibhileni.
UHana Wanceda USamuweli Akhonze UYehova
Le midlalo inceda abantwana abaphakathi kweminyaka emithathu nemithandathu bafunde ngesipho uHana awayesinika uSamuweli nyaka ngamnye.
Ngezixhobo Ezimbalwa, UDavide Unesibindi
Dibanisa abantu abaseBhayibhileni nemifanekiso ehambelana nabo.


text:
NGABA YADALWA?
Icangca Leenyosi
IINYOSI zenza amacangca ngencindi eveliswa ngamadlala asezuswini zazo. Icangca leenyosi lijongwa njengomsebenzi wobugcisa okumngangatho ophezulu. Kutheni?
Khawucinge ngoku: Kangangamakhulu eminyaka izazi ngezibalo bezicinga ukuba ukwenza isakhiwo sibe namacala amathandathu kokona kubhetele kunokusenza sibe namacala amathathu, okanye amane alinganayo—okanye nawo nawaphi na amanye. Zazisithi loo nto yenza kubekho indawo ephangeleleyo yokwakha ngoxa kusongiwa izinto zokwakha. Kodwa bezingakwazi ukusichaza kakuhle isizathu. Ngo-1999, uProfesa Thomas C. Hales weza nobungqina obuxhasa le ngcamango yezi zazi zezibalo yokuba amacala amathandathu ankqenkqeza phambili. Wabonisa ukuba amacala amathandathu ngawona akwaziyo ukwenza isakhiwo sibe namacala alinganayo singakhange sixhaswe kangako.
Xa zisenza imingxuma eba kwicangca lazo, iinyosi ziyenza ibe namacala amathandathu ukuze zingasebenzisi incindi eninzi, ibe loo nto izinceda zibe nendawo ephangaleleyo yokwenza icangca, libe khaphukhaphu nangona lomelele, lize libe nobusi obuninzi. Akumangalisi ukuba kuthiwe icangca leenyosi “ngumsebenzi wobugcisa osemagqabini.”
Namhlanje, oososayensi balinganisa icangca leenyosi xa besenza into eyomeleleyo nekungafuneki ide ibe nendawo ephangaleleyo. Ngokomzekelo, iinjineli ezenza iinqwelo-moya, zenza amacala afana necangca leenyosi ukuze iinqwelo-moya zomelele, zibe khaphukhaphu kwangaxeshanye zingawatyi amafutha.
Ucinga ntoni? Ngaba indlela egqwesileyo elenziwe ngayo icangca leenyosi yazivelela? Okanye ngaba yadalwa?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Ngonyaka wesibini kaYehowashe+ unyana kaYehowahazi ukumkani wakwaSirayeli, uAmatsiya+ unyana kaYehowashe ukumkani wakwaYuda waba ngukumkani.
2 Wayeneminyaka engamashumi amabini anesihlanu ukuqalisa kwakhe ukulawula, yaye walawula iminyaka engamashumi amabini anesithoba eYerusalem. Igama likanina lalinguYehowadin+ waseYerusalem.
3 Yaye waqhubeka esenza oko kuthe tye emehlweni kaYehova,+ kuphela nje akazange abe njengoDavide ukhokho wakhe.+ Wenza konke oko kwakwenziwe nguYehowashe uyise.+
4 Kuphela ziindawo eziphakamileyo ezingazange zithi shwaka.+ Abantu babesabingelela beqhumisa nemibingelelo kwiindawo eziphakamileyo.+
5 Kwathi kamsinya nje bakuba ubukumkani buqinile esandleni sakhe, wabaxabela+ abakhonzi bakhe abaxabela ukumkani uyise.+
6 Ke bona oonyana babaxabeli akazange ababulale, ngokuvisisana noko kwakubhalwe encwadini yomthetho kaMoses lowo uYehova wamyalela ngawo, esithi:+ “Ooyise mabangabulawa ngenxa yoonyana, noonyana mabangabulawa ngenxa yooyise; kodwa ngamnye makabulawelwe isono sakhe.”+
7 Yena wawaxabela amaEdom+ kwiNtlambo yeTyuwa,+ amadoda alishumi lamawaka, waza wayithimba iSela emfazweni, yaye igama layo labizwa ngokuba yiYoketeli kude kube namhla.
8 Wandula ke uAmatsiya wathumela abathunywa kuYehowashe unyana kaYehowahazi unyana kaYehu ukumkani wakwaSirayeli, esithi: “Yiza. Masikhangelane ebusweni.”+
9 Waza uYehowashe ukumkani wakwaSirayeli wathumela kuAmatsiya ukumkani wakwaYuda, esithi: “Ukhula olunameva olwaluseLebhanon lwathumela kumsedare+ owawuseLebhanon, lusithi, ‘Intombi yakho yinike unyana wam njengomfazi.’ Noko ke, kwadlula irhamncwa lasendle elaliseLebhanon laza lalunyathela ukhula olunameva.+
10 Umxabele+ okunene uEdom, yaye intliziyo yakho ikuphakamisile.+ Nandipha imbeko yakho+ uze uhlale endlwini yakho. Kutheni na ngoko, ufanele ubambane+ phantsi kweemeko ezingentle+ uze uwe, wena noYuda?”
11 Yaye uAmatsiya akazange aphulaphule.+
Ngoko uYehowashe ukumkani wakwaSirayeli wenyuka, baza bakhangelana ebusweni,+ yena noAmatsiya ukumkani wakwaYuda, eBhete-shemeshe+ yakwaYuda.
12 Yaye uYuda woyiswa phambi koSirayeli,+ kangangokuba basaba, ngamnye waya ententeni yakhe.
13 UAmatsiya ukumkani wakwaYuda unyana kaYehowashe unyana ka-Ahaziya wathinjwa nguYehowashe ukumkani wakwaSirayeli eBhete-shemeshe, emva koko beza eYerusalem waza waqhekeza udonga eYerusalem kwiSango lakwaEfrayim+ ukuya kufikelela kwiSango leMbombo,+ amakhulu amane eekubhite.
14 Yaye wathabatha yonke igolide nesilivere nayo yonke impahla eyayifumaneka endlwini kaYehova+ nakubuncwane bendlu kakumkani nabathinjwa wandula wabuyela eSamariya.
15 Ke eminye imicimbi kaYehowashe, oko wakwenzayo namandla akhe nendlela awalwa ngayo noAmatsiya ukumkani wakwaYuda, akubhalwanga na encwadini+ yemicimbi yemihla yookumkani bakwaSirayeli?
16 Ekugqibeleni uYehowashe walala kookhokho bakhe+ waza wangcwatywa eSamariya+ nookumkani bakwaSirayeli, yaye uYerobhoham+ unyana wakhe walawula esikhundleni sakhe.
17 UAmatsiya+ unyana kaYehowashe ukumkani wakwaYuda waqhubeka ephila emva kokufa kukaYehowashe+ unyana kaYehowahazi ukumkani wakwaSirayeli iminyaka elishumi elinesihlanu.+
18 Ke eminye imicimbi ka-Amatsiya, ayibhalwanga na encwadini+ yemicimbi yemihla yookumkani bakwaYuda?+
19 Bamanyana baza bamenzela iyelenqe+ eYerusalem, waza wasabela eLakishe;+ kodwa bamsukela eLakishe baza bambulalela apho.+
20 Ngoko bamthwala ngamahashe waza wangcwatyelwa+ eYerusalem nookhokho bakhe kwisiXeko sikaDavide.+
21 Ngoko bonke abantu bakwaYuda bamthabatha uAzariya,+ ngelo xesha wayeneminyaka elishumi elinesithandathu ubudala,+ baza bamenza ukumkani esikhundleni sikayise uAmatsiya.+
22 Yena wakha iElati+ waza wayibuyisela kwaYuda emva kokuba ukumkani elele kookhokho bakhe.
23 Ngonyaka weshumi elinesihlanu ka-Amatsiya unyana kaYehowashe ukumkani wakwaYuda, uYerobhoham+ unyana kaYehowashe ukumkani wakwaSirayeli waba ngukumkani eSamariya iminyaka engamashumi amane ananye.
24 Yaye waqhubeka esenza oko kubi emehlweni kaYehova. Akazange ashenxe kuzo zonke izono zikaYerobhoham unyana kaNebhati, awonisa ngazo uSirayeli.+
25 Nguye owabuyisela umda wakwaSirayeli ukususela ekungeneni eHamati+ ukuya kufikelela kulwandle lwaseArabha,+ ngokwelizwi likaYehova uTHIXO wakwaSirayeli owathetha ngomkhonzi wakhe uYona+ unyana ka-Amitayi, umprofeti owayevela eGati-hefere.+
26 Kuba uYehova wayeyibonile inkxwaleko kaSirayeli.+ Kwakungekho namnye owayengeloncedo okanye ongento yanto, kwakungekho namncedi kwaSirayeli.+
27 Yaye uYehova wayethembisile ukungalisusi igama likaSirayeli phantsi kwamazulu.+ Ngenxa yoko wamsindisa+ ngesandla sikaYerobhoham unyana kaYehowashe.
28 Ke eminye imicimbi kaYerobhoham nako konke awakwenzayo namandla akhe, indlela awalwa ngayo nendlela awabuyisela ngayo iDamasko+ neHamati+ kuYuda kwaSirayeli, akubhalwanga na encwadini yemicimbi yemihla yookumkani bakwaSirayeli?
29 Ekugqibeleni uYerobhoham walala kookhokho bakhe, nookumkani bakwaSirayeli, yaye uZekariya+ unyana wakhe walawula esikhundleni sakhe.
Yithumele
Yithumele
2 Kumkani 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=12&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Xolelanani Ngesisa
“Qhubekani ninyamezelana yaye nixolelana ngesisa.”—KOL. 3:13.
1, 2. Kutheni kubalulekile ukuba uyihlole indlela okulungele ngayo ukuxolela?
ILIZWI likaYehova elibhaliweyo lisinceda sifunde indlela asijonga ngayo isono nendlela asabela ngayo xa senze izono. Kwakhona iLizwi lakhe lisichazela nangokuxolela kwakhe. Kwinqaku elidluleyo, sithethe kakhulu ngendlela isimo sengqondo sikaDavide noManase esabangela ngayo ukuba uYehova abaxolele. Ukuzisola kwabo, nokuba buhlungu ngenxa yezono zabo kwabenza bazivuma ekuhleni, bazishiya izenzo zabo zobungendawo baza baguquka ngokunyanisekileyo. Ngenxa yoko, uYehova wabenzela inceba.
2 Makhe sithethe nangolunye uhlobo lokuxolela. Ucinga ukuba ubuya kumjonga njani uManase ukuba elinye lamaxhoba amsulwa yayisisizalwana sakho? Ngaba wawuza kukwazi ukumxolela uManase? Lo ngumbuzo ofanelekileyo namhlanje kuba siphila kwihlabathi elichas’ umthetho, elinogonyamelo nelizingcayo. Kutheni umKristu kufuneka exolele? Yaye ukuba uye waphathwa kakubi, yintoni enokukunceda ukwazi ukulawula umsindo, usabele ngendlela uYehova afuna usabele ngayo uze ukulungele ukuxolela?
ISIZATHU SOKUBA KUFUNEKE SIXOLELE
3-5. (a) Nguwuphi umzekelo uYesu awawenzayo ukuze ancede abaphulaphuli bakhe babone ukuba kufuneka bexolele? (b) Yintoni esiyifundayo kumzekeliso kaYesu okuMateyu 18:21-35?
3 Ukukulungela ukuxolela abo basikhubekisayo—enoba ngamalungu ebandla okanye akunjalo—kubalulekile ukuze sihlale siseluxolweni namalungu eentsapho zethu, abahlobo, abanye abantu noYehova. IZibhalo zibonisa ukuba thina maKristu sifanele sibaxolele abanye enoba basona ngokufuthi kangakanani. Ebonisa ukuba sengqiqweni koku, uYesu wenza umzekeliso wekhoboka elinetyala.
4 Eli khoboka lalityala inkosi yalo umvuzo weentsuku ezizizi-60 000 000; sekunjalo inkosi yalo yalicima ityala. Emva koko, laphuma laza ladibana nelinye ikhoboka elalilityala umvuzo weentsuku ezili-100. Eli khoboka lacela ukuba kuboniswe umonde kulo kodwa ikhoboka ebekucinywe ityala lalo elikhulu layalela ukuba eli khoboka lilidlelane lalo liphoswe entolongweni. Inkosi yawo yaba lugcwabevu ngumsindo ngenxa yoko. Yabuza yathi: “Ubungafanele na ukuba ube nenceba nawe kwikhoboka elilidlelane lakho, njengokuba nam ndiye ndanenceba kuwe? Ngako oko yaqumba inkosi yalo, yalinikela kubagcini-ntolongo [eli khoboka lingazange lixolele elinye], de lihlawule konke oko lalikutyala.”—Mat. 18:21-34.
5 Wayefuna ukusifundisa ntoni uYesu ngalo mzekeliso? Uqukumbela ngokuthi: “UBawo osemazulwini uya kuqhubana nani ngohlobo olufanayo ukuba anixoleli ngamnye umzalwana wakhe ngokusuka ezintliziyweni zenu.” (Mat. 18:35) Ingongoma kaYesu icacile. Izono esiye sazenza ebomini bethu bonke njengabantu abangafezekanga zibubungqina bokuba asikwazi ukuyifikelela imilinganiselo kaYehova. Sekunjalo, ukulungele ukuzixolela zonke izono zethu. Ngoko, nabani na ofuna ukuba ngumhlobo kaYehova unyanzelekile ukuba azixolele iintsilelo zabanye abantu. KwiNtshumayelo yaseNtabeni uYesu wathi: “Ukuba niyabaxolela abantu izigqitho zabo, noYihlo osemazulwini uya kunixolela; kanti ukuba anibaxoleli abantu izigqitho zabo, noYihlo akayi kunixolela ezenu izigqitho.”—Mat. 6:14, 15.
6. Kutheni kungasoloko kulula ukuxolela?
6 Usenokuthi, ‘kulula ukuyithetha le nto kodwa ukuthetha akufani nokwenza.’ Isizathu soko sikukuba xa sikhutyekiswe asidli ngakucinga ngaphambi kokuba senze. Umntu unokuba lugcwabevu ngumsindo, azive engcatshiwe, anqwenele ukuba kwenziwe okusesikweni okanye afune ukuziphindezela. Phofu abanye bacinga ukuba abanakuze bakwazi ukumxolela umntu obakhubekisileyo. Ukuba uvakalelwa ngaloo ndlela, unokukwazi njani ukuxolela ngale ndlela afuna ngayo uYehova?
HLOLA IIMVAKALELO ZAKHO
7, 8. Yintoni enokukunceda uxolele ukuba uye wakhutyekiswa?
7 Sinokuba buhlungu gqitha xa sikhutyekisiwe okanye sicinga ukuba sikhutyekisiwe. Elinye ityendyana elalicatshulwe kuphando olwenziwa ngomsindo lathi: “Ngenye imini xa . . . ndandivutha ngumsindo, ndagqwashula ndemka ekhaya ndizixelela ukuba soze ndiphinde ndibuye. Imozulu yangaloo mini yayintle, ibe njengoko ndihamba phakathi kwemithi neentyatyambo umsindo waya uthomalala yaye emva kweeyure eziliqela ndabuya sele ndiyilibele yonke loo nto.” Njengoko sibona kumzekelo weli tyendyana, ukubethwa ngumoya uze uziphe ithuba lokucingisisa kunokukunceda ungenzi nto oza kuzisola ngayo.—INdu. 4:4; IMize. 14:29; Yak. 1:19, 20.
8 Noko ke, yintoni onokuyenza ukuba isaqhubeka ikukhathaza le nto ikukhubekisileyo? Zama ukuqonda isizathu sokuba ube nomsindo. Ngaba kungenxa yokuba uye awaphathwa ngembeko? Okanye kungenxa yokuba uvakalelwa kukuba lo mntu wenze ngabom? Ngaba nyhani le nto ayenzileyo imbi ngolo hlobo? Ukuhlola nokuqonda isizathu sendlela ozenza ngayo izinto kuya kukunceda ubone eyona ndlela isekelwe eBhayibhileni onokusabela ngayo. (Funda iMizekeliso 15:28; 17:27.) Ukuqiqa ngaloo ndlela kunokukunceda ukulungele ukuxolela. Xa uzilungisa ngaloo ndlela izinto, nangona ingelula, uvumela ilizwi likaThixo liphicothe “iingcamango notyekelo lwentliziyo [yakho]” lize likwalathisele ekubeni uxolele njengoYehova.—Heb. 4:12.
MUSA UKUBA NOCHUKU
9, 10. (a) Unokusabela njani ukuba uvakalelwa kukuba ukhutyekisiwe? (b) Ukuxolela kunokuyitshintsha njani indlela esizijonga ngayo izinto?
9 Zininzi izinto ezicaphukisayo ebomini. Ngokomzekelo, masithi uqhuba imoto yakho, kuze kuthi gqi enye imoto iphantse ikutshayise. Uza kuthini? Kusenokwenzeka ukuba ukhe weva kuthethwa ngabaqhubi abaye baxabana baza babambana ngezixhanti. Noko ke, licacile elokuba ekubeni ungumKristu awufanele wenze loo nto.
10 Kule meko bekuya kuba bhetele gqitha ukuba ungakhawulezi ucaphuke. Kusenokwenzeka ukuba nawe khange uqhube kakuhle ngenxa yokuba uphazanyiswe yinto ethile. Okanye kusenokwenzeka ukuba imoto yalo mntu uphantse wakutshayisa inengxaki. Eyona ngongoma sifuna ukuyitsho ngalo mzekelo kukuba, sinokuwuthomalalisa umsindo nokuphoxeka xa sizama ukuqonda isizathu sokuba soniwe, sicinga ngaphambi kokuba senze yaye sikulungele ukuxolela. INtshumayeli 7:9 ithi: “Musa ukukhawuleza ukucaphuka ngomoya wakho, kuba ukucaphuka kuhlala esifubeni sabaziziyatha.” Musa ukuba nochuku. Kwiimeko ezininzi, sisenokucinga ukuba umntu othile usikhubekise ngabom; kanti kungenxa nje yokungafezeki okanye ukungaqondani. Musa ukukhawuleza ube nomsindo xa umntu enze okanye ethethe into ongayithandiyo yaye kulungele ukuxolela. Uya konwaba ukuba ukwenzile oko.—Funda eyoku-1 kaPetros 4:8.
‘NGAMANA UXOLO LWENU LUNGABUYELA KUNI’
11. Indlela abasiphatha ngayo abantu imele isenze sisabele njani thina bavakalisi boBukumkani?
11 Unokuzibamba njani xa udibana nomntu okrwada entsimini? Xa uYesu wathumela abashumayeli abangama-70, wabayalela ukuba bayinqwenelele uxolo ndlu nganye abangena kuyo. UYesu wathi: “Ukuba umhlobo woxolo ulapho, uxolo lwenu luya kuhlala phezu kwakhe. Kodwa ukuba akakho, luya kubuyela kuni.” (Luka 10:1, 5, 6) Siyavuya xa abantu bephulaphula entsimini, kuba bayangenelwa kwisigidimi esisishumayelayo. Noko ke, maxa wambi abantu abasiphathi kakuhle. Yintoni esifanele siyenze? UYesu wathi uxolo esilunqwenelela izindlu esingena kuzo lufanele lube kuthi. Enoba abantu basiphatha njani na, sifanele sishiye ndlu nganye siseluxolweni. Ukuba siyacaphuka xa abantu besiphatha kakubi, asinakuba seluxolweni.
12. Kweyabase-Efese 4:31, 32, uPawulos wathi simele senze ntoni?
12 Zama ukuba noxolo enoba uphi na kungekho xa usentsimini nje kuphela. Ukukulungela ukuxolela akuthethi kuziqwabazel’ iliso izinto ezimbi ezenziwa ngabanye okanye senze ngathi asikhathazekanga. Noko ke, ukuxolela kuthetha ukungabi nanzondo nokuhlala siseluxolweni. Abanye abantu basoloko becinga ngezinto ezimbi abazenziwe ngabanye baze baqumbe, ngaloo ndlela izenzo zabanye zibenze bangonwabi. Musa ukuzivumela ulawulwe ziingcinga ezinjalo. Khumbula ukuba akunakonwaba ufukame ingqumbo. Ngoko ke, xolela!—Funda eyabase-Efese 4:31, 32.
YENZA IZINTO NGENDLELA EKHOLISA UYEHOVA
13. (a) UmKristu ‘uwafumba’ njani ‘amalahle omlilo’ phezu kwentloko yotshaba lwakhe? (b) Unokuba yintoni umphumo ukuba asiziphindezeli xa sikhutyekiswa?
13 Maxa wambi usenokukwazi ukunceda umntu okonileyo ukuba ayixabise indlela aziphatha ngayo amaKristu. Umpostile uPawulos wabhala wathi: “‘Ukuba utshaba lwakho lulambile, luphe ukutya; ukuba lunxaniwe, lunike into yokusela; kuba ngokwenza oku woba ufumba amalahle omlilo phezu kwentloko yalo.’ Musa ukuzivumela woyiswe bububi, kodwa hlala uboyisa ububi ngokulungileyo.” (Roma 12:20, 21) Ukumphatha kakuhle umntu okucaphukisayo, kunokwenza noyena mntu unentloko elukhuni athambe aze atshintshe. Ngokubonisa ukuqonda novelwano—kuquka nothando—kumntu okukhubekisileyo, unokumnceda afunde inyaniso yeBhayibhile. Enoba wenziwe ntoni, ukungaziphindezeli kwenza lo mntu ukonileyo abone indlela entle ngayo ihambo yakho.—1 Pet. 2:12; 3:16.
14. Enoba umntu uye wakuphatha kakubi kangakanani, kutheni ungafanele umzonde?
14 Kukho abantu esifanele sikulumkele ukunxulumana nabo ngokungeyomfuneko. Aba baquka abo babekade bengamaKristu kodwa benza izono, abaguquka baza basuswa. Ukuba umntu onjalo uye wakukhathaza, kunokuba nzima kakhulu ukumxolela enoba sele eguqukile, ekubeni kunokuthath’ ixesha ngaphambi kokuba uxole. Kwiimeko ezinjalo, unokuqhubeka ucela uYehova ukuba akuncede umxolele loo moni uguqukileyo. Ungalibali ukuba, asikwazi ukubona oko kusentliziyweni yomntu. NguYehova owaziyo. Ubona yonk’ into esentliziyweni yomntu yaye unomonde kubantu abonayo. (INdu. 7:9; IMize. 17:3) Yiloo nto iZibhalo zisithi: “Musani ukubuyisela ububi ngobubi nakubani na. Yenzani okuhle emehlweni abantu bonke. Ukuba kunokwenzeka, zamani ngokusemandleni enu, ukuba noxolo nabantu bonke. Musani ukuziphindezelela, zintanda, kodwa yikhweleleni ingqumbo; kuba kubhaliwe kwathiwa: ‘Impindezelo yeyam; kuya kubuyekeza mna, utsho uYehova.’” (Roma 12:17-19) Ngaba ukho umntu onelungelo lokugweba omnye umntu? Akunjalo. (Mat. 7:1, 2) Kodwa unokuqiniseka ukuba uThixo uya kugweba ngendlela efanelekileyo.
15. Yintoni eya kusinceda singabi nomsindo xa siphathwa kakubi?
15 Ukuba uvakalelwa kukuba ulixhoba lokungekho sikweni uze ukufumanise kunzima ukuxolela lo mntu ukonileyo nakubeni eguqukile, kuya kukunceda ukuqonda ukuba naye loo mntu ukukhubekisileyo lixhoba. Njengathi, naye wazalwa sele engafezekanga. (Roma 3:23) UYehova uvelana nabo bonke abantu abangafezekanga. Ngoko, sifanele sibathandazele abantu abasikhubekisayo. Ayinakufane yenzeke into yokuba uqhubeke uzonda umntu kodwa ube umthandazela kwelinye icala. Into yokuba asifanele sibathiye abantu abasiphatha kakubi, icace gca kula mazwi kaYesu athi: “Qhubekani nizithanda iintshaba zenu, nibathandazele abo banitshutshisayo.”—Mat. 5:44.
16, 17. Ufanele wenze ntoni xa abadala abangamaKristu besithi umoni uguqukile, yaye ngoba?
16 Ngokuvisisana nokuthanda kukaYehova, abadala abangamaKristu baphathiswe imbopheleleko yokusingatha amatyala abenzi bubi ebandleni. Aba bazalwana abazi yonke into njengoThixo, kodwa bazabalazela ukwenza izigqibo ezivisisana noko kubhalwe kwiLizwi likaThixo bekhokelwa ngumoya oyingcwele. Ngenxa yoko, emva kokuba bethandaze kuYehova becela uncedo lwakhe, izigqibo abazenzayo ziya kuvisisana nokuthanda kwakhe.—Mat. 18:18.
17 Nantsi ke into ekufuneka sinyaniseke kuyo. Ngaba uza kumxolela uze umqinisekise ukuba uyamthanda umoni oguqukileyo? (2 Kor. 2:5-8) Kusenokungabi lula ukwenjenjalo, ingakumbi ukuba wayekonile okanye one isalamane sakho. Noko ke, ukuba uyamthemba uYehova kunye nendlela azilungisa ngayo izinto, uya kwenza ngobulumko. Uya kube ubonisa ukuba ngokwenene uxolela ngesisa.—IMize. 3:5, 6.
18. Ziziphi iingenelo onokuzifumana ngenxa yokuxolela ngesisa?
18 Iingcali zengqondo zithi ukuxolela kuyanceda. Kusenza sonwabe nto leyo ephucula ubomi bethu yaye siba nobuhlobo nabanye abantu. Kwelinye icala, ukungaxoleli kuya gulisa, kukuxabanisa nabantu, kubangela uxinezeleko nezinye iingxaki. Eyona ntsikelelo siyifumanayo ngenxa yokuba sikulungele ukuxolela, lulwalamano oluhle noBawo wethu wasezulwini, uYehova.—Funda eyabaseKolose 3:12-14.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Waza waphendula uBhiledadi umShuha wathi:
2 “Koda kube nini na niwaphelisa amazwi?
Nifanele niqonde, ukuze emva koko sithethe.
3 Kutheni sifanele sibalelwe kumarhamncwa+
Sigqalwe njengabangahlambulukanga emehlweni enu?
4 Uyawuqwenga umphefumlo wakhe ngenxa yomsindo wakhe.
Ngaba umhlaba uya kushiywa ngenxa yakho na,
Okanye iliwa liya kusuka endaweni yalo?
5 Ukukhanya kwabangendawo nako kuya kucinywa+
Nentlantsi yomlilo wakhe ayiyi kukhanya.
6 Ukukhanya kuya kuba mnyama ententeni yakhe,+
Yaye kuyo isibane sakhe siya kucinywa.
7 Amanyathelo akhe amandla aya kuxineka.
Kwanecebo lakhe liya kumwisa.+
8 Kuba eneneni iinyawo zakhe ziya kumqhubela emnatheni,
Yaye uya kunyathela umnatha ophinyeneyo.+
9 Isibatha siya kumbamba ngesithende;+
Umgibe+ uqhubeka umbambile.
10 Ufihlelwe intambo emhlabeni,
Nento yokubambisa emendweni wakhe.
11 Macala onke, izinto ezinkwantyisa ngesiquphe zimenza axhume kukothuka,+
Zize zimsukele ngokwenene.
12 Amandla akhe ayaphela,
Yaye intlekele+ ihlala ilungele ukumenza ajingxele.
13 Iya kudla izicwili zolusu lwakhe;
Izibulo lokufa liya kudla amalungu omzimba wakhe.
14 Ukuzithemba kwakhe kuya kuncothulwa ententeni yakhe+
Kumqhubele kukumkani wonkwantyo.
15 Ententeni yakhe kuya kuhlala into engeyoyakhe;
Isalfure+ iya kusasazwa endaweni yakhe yokuhlala.
16 Ngaphantsi iingcambu zakhe ziya koma,+
Yaye, ngaphezulu, isebe lakhe liya kubuna.
17 Ukukhankanywa kwakhe kuya kutshabalala emhlabeni,+
Yaye igama lakhe aliyi kubakho esitratweni.
18 Baya kumtyhalela ngaphandle kokukhanya ebumnyameni,
Baze bamgxothe elizweni elinemveliso.
19 Akayi kuba nazizukulwana nanzala phakathi kwabantu bakowabo,+
Yaye akuyi kubakho usindayo endaweni aphambukele kuyo.
20 Ngomhla wakhe abantu baseNtshona baya kujonga bethe manga,
Yaye ngokuqinisekileyo kwanabantu baseMpuma baya kutyhwatyhwa.
21 Le yiminquba yomenzi-bubi kuphela,
Yaye le yindawo yalowo ungamazanga uThixo.”
Yithumele
Yithumele
Yobhi 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ukwazisa ILizwi LikaThixo Mandulo ESpeyin
“Ndithemba ukuba xa ndisiya eSpeyin, ndiya kuza kunikhangela nokuze nindikhaphe umganyana emva kokuba kunye nani okwethutyana.”—Roma 15:24.
UMPOSTILE uPawulos wawabhalela amaKristu aseRoma loo mazwi malunga nonyaka ka-56. IBhayibhile ayisichazeli ukuba uPawulos wade waya na eSpeyin. Esikwaziyo kukuba, ngenxa yeenzame zikaPawulos kunye nezabathunywa bevangeli abangamaKristu, iindaba ezilungileyo zeLizwi likaThixo iBhayibhile, zazisele zifikile eSpeyin kwiminyaka yee-100.
Kungekudala emva koko, kwiidolophu zaseSpeyin kwakusele kukho amaKristu amaninzi. Ngenxa yolo lwando, iiBhayibhile eziguqulelwe kwisiLatin zaba yimfuneko kubantu balapho. Ekubeni kwiminyaka yee-100 iSpeyin yayiphantsi kolawulo lwamaRoma, ngenxa yoko isiLatin saba lolona lwimi luthethwayo kuloo mmandla.
IIBHAYIBHILE ZESILATIN ZANCEDA
AmaKristu angaphambili eSpeyin aguqulela iiBhayibhile zesiLatin ezaziwa ngokuba yiVetus Latina Hispana. Ezi Bhayibhile zasetyenziswa kakhulu eSpeyin kangangeminyaka emininzi ngaphambi kokuba uJerome agqibe inguqulelo yakhe yesiLatin eyabizwa ngokuba yiVulgate, ngonyaka ka-405.
Inguqulelo kaJerome—awayigqiba ngoxa wayeseBhetelehem, ePalestina—yakhawuleza yafika eSpeyin. Oku kwabangelwa kukuba uLucinius, osisinhanha esasithanda ukufunda iBhayibhile, weva ngale nguqulelo yesiLatin kaJerome, waza wazifunela ikopi yayo. Wathumela ababhali abathandathu eBhetelehem ukuze bayikhuphele baze bamphathele yona eSpeyin. Kumakhulu eminyaka kamva, ngokuthe ngcembe iVulgate yayithabathel’ indawo iVetus Latina Hispana. Ezo nguqulelo zesiLatin zanceda abantu baseSpeyin bakwazi ukuyifunda nokuyiqonda lula iBhayibhile. Noko ke, njengokuba uBukhosi baseRoma baya buphelelwa, kwabakho imfuneko yeenguqulelo zezinye iilwimi.
IBHAYIBHILE EBHALWE KWIZILEYITI
Kwiminyaka yee-400, amaVisigoth kunye nezinye iintlanga zaseJamani, ahlasela aza oyisa iSpeyin, kwaza kwasetyenziswa ulwimi lwawo, isiGothic. Aba bahlaseli babekhonza kwicawa ekuthiwa yiArian, eyayingakholelwa kwimfundiso yoThixo Oneziqu Ezithathu. Beza neBhayibhile yabo yesiGothic, eyaziwa ngokuba yiUlfilas. Le Bhayibhile yasetyenziswa eSpeyin de kwasekupheleni kweminyaka yee-500, xa uReccared, ukumkani wamaVisigoth, wayishiyayo icawa iArian waza wangumKatolika. Waqokelela waza watshabalalisa zonke iincwadi zobuArian, kunye neBhayibhile iUlfilas. Ngenxa yoko, zange kubekho nto ibhaliweyo yesiGothic eSpeyin.
Nangona kunjalo, kuloo minyaka iLizwi likaThixo laqhubeka lisanda eSpeyin. Sasikhona isiGothic, kodwa isiLatin sasisathethwa ngabantu abaninzi eSpeyin, ibe kamva kwaphuma kuso ezinye iilwimi zesiLatin ezithethwa eIberia. * Iinguqulelo zokuqala zezi lwimi zesiLatin zaziwa ngokuba zizileyiti zamaVisigoth, kuba zazibhalwe kwizileyiti. Zabhalwa malunga neminyaka yee-500 ukuya kweyee-600, ibe ezinye zazo ziquka izicatshulwa ezithile zencwadi yeNdumiso neencwadi zeVangeli. Esinye isileyiti sineNdumiso 16 epheleleyo.
Ukubhalwa kweBhayibhile kwizileyiti kubonisa ukuba nabantu nje abaqhelekileyo babefunda baze bazikhuphelele iLizwi likaThixo ngelo xesha. Kukho nento ethi, ootitshala babesebenzisa iBhayibhile ebhalwe kwezi zileyiti ekufundiseni abantwana ukulesa nokubhala. Ezi zileyiti zazingabizi mali ininzi xa zithelekiswa neeBhayibhile ezihonjisiweyo ezazisenziwa ziicawa ngaloo maxesha.
Enye yezo Bhayibhile zihonjisiweyo ikwicawa iSan Isidoro eseLeón, eSpeyin. Le Bhayibhile yonyaka ka-960 inamaphepha ayi-516, anobude obuziisentimitha eziyi-47, ububanzi obuziisentimitha eziyi-34 nobunzima obuziikhilogram eziyi-18. Enye ekwiLayibrari yaseVatican yiBhayibhile yaseRipoll eyagqitywa malunga nonyaka ka-1020. Le yenye yezona Bhayibhile zihonjiswe kakhulu kwezakha zenziwa ngelo xesha. Xa kwakubhalwa le Bhayibhile, kusenokwenzeka ukuba imonki yayithatha usuku lonke ukwenza nje unobumba omnye ize ithathe iveki yonke ukubhala umxholo. Zintle zinjalo, ezi Bhayibhile zange zifeze nto ekuncedeni abantu bazi iLizwi likaThixo.
IBHAYIBHILE YESIARABHU
Kwiminyaka yee-700 amaSilamsi ahlasela aza oyisa iSpeyin, kwaza kwangena ulwimi olutsha kwelo lizwe. Kwimimandla eyayilawulwa ngamaSilamsi, isiArabhu sasisetyenziswa ngaphezu kwesiLatin, ngenxa yoko kwafuneka iBhayibhile iguqulelwe ngolu lwimi lutsha.
Iinguqulelo zeBhayibhile yesiArabhu, ingakumbi ezeencwadi zeVangeli, zasasazeka kulo lonke elaseSpeyin. Kwiminyaka yee-700, uJohn, ubhishophu waseSeville, waguqulela iBhayibhile yonke kwisiArabhu. Okubuhlungu kukuba, ezininzi kwezo nguqulelo zalahleka. Enye inguqulelo yeencwadi zeVangeli yesiArabhu eyagqitywa phakathi kwiminyaka yee-900 igcinwe kwicawa yaseLeón, eSpeyin.
UKUVELA KWENGUQULELO YESPANISH
Emva kweminyaka emininzi, iSpanish okanye isiCastilian, sabalasela eIberia. Olu lwimi lwaluza kunceda abantu abaninzi bazi iLizwi likaThixo. * Inguqulelo yokuqala yolu lwimi yavela kwincwadi iLa Fazienda de Ultra Mar eyabhalwa ngeminyaka yee-1200. Le ncwadi iqulethe ibali lohambo oluya kwaSirayeli, kuquka iincwadi ezabhalwa nguMoses nezinye iziBhalo zesiHebhere, kunye neencwadi zeVangeli, kwaneeleta zeTestamente Entsha.
Abefundisi beecawa babengayithandi le nguqulelo. Ngonyaka ka-1234, iBhunga laseTarragona lagqiba ekubeni zonke iincwadi zeBhayibhile zolu lwimi zinikwe abefundisi ukuze zitshiswe. Okuvuyisayo kukuba, esi sigqibo asizange sikuthintele ukuguqulelwa kweBhayibhile. UKumkani uAlfonso X (ngo-1252-1284), ekuthiwa ngowokuqala ukubhala iSpanish, wayekuxhasa ukuguqulelwa kweBhayibhile kolu lwimi lutsha. Iinguqulelo zeSpanish zelo xesha ziquka iBhayibhile ekuthiwa yaguqulelwa ngaphambi kuka-Alfonso, kunye neBhayibhile ka-Alfonso eyenziwa kamva, eyayiyeyona nguqulelo inkulu yeSpanish ngelo xesha.
Zombini ezo Bhayibhile zanceda ekuphuculeni olu lwimi lutsha, iSpanish. Umphengululi uThomas Montgomery uthi xa ethetha ngeBhayibhile eyaguqulelwa ngaphambi kuka-Alfonso: “Ndimothulel’ umnqwazi umguquleli wale Bhayibhile kuba ichanile yaye inesigama esichubekileyo. . . . Ilula yaye icacile, nto leyo yayifuneka kwiBhayibhile eyayiza kufundwa ngabantu abangasazi kakuhle isiLatin.”
Noko ke, ezo Bhayibhile zokuqala zeSpanish azizange ziguqulelwe ngokusuka kwiilwimi zamandulo, kodwa zaguqulelwa ngokusuka kwiVulgate yesiLatin. Ukususela kwiminyaka yee-1300, abaphengululi abangamaYuda baguqulela iiBhayibhile zeSpanish ngokusuka kwisiHebhere. Ngelo xesha, amaYuda amaninzi eYurophu ayeseSpeyin, ibe kwakulula ngabaguquleli abangamaYuda ukufumana imibhalo-ngqangi yesiHebhere. *
Umzekelo woku yinguqulelo eyaziwa ngokuba yiAlba Bible, eyagqitywa ngeminyaka yee-1400. ULuis de Guzmán, osisidwangube esaziwayo saseSpeyin, wayalela uMfundisi uMoisés Arragel ukuba aguqulele le Bhayibhile ngeSpanish esisulungekileyo. Wachaza izizathu ezibini zokuba afune le nguqulelo intsha. Okokuqala wathi: “IiBhayibhile ezikhoyo ngoku zeelwimi zesiLatin azichananga,” waza okwesibini wathi, “Abantu abanjengathi bafuna zicaciswe iivesi ezinzima.” Isicelo sakhe sibonisa ukuba abantu bexesha lakhe babenomdla wokufunda iBhayibhile ibe babefuna ukuyiqonda kakuhle. Siphinda sibonise ukuba baninzi abantu ababenazo iiBhayibhile eSpeyin ngolwimi lweenkobe.
Basebenza ngokwenene abaguquleli kunye nabakhupheli bangaphambili, kuba benza kwalula ngabantu baseSpeyin ukufunda iBhayibhile. Kungenxa yoko le nto umbhali-mbali uJuan Orts González wahlomla wathi, “abantu baseSpeyin babeyazi ngakumbi iBhayibhile kunabantu baseJamani nabaseNgilani ngaphambi kwexesha likaLuther.”
“Abantu baseSpeyin babeyazi ngakumbi iBhayibhile kunabantu baseJamani nabaseNgilani ngaphambi kwexesha likaLuther.” —Umbhali-mbali uJuan Orts González
Noko ke, ngasekupheleni kweminyaka yee-1400, ukuncinwa kwamakholwa eSpeyin kwabangela ukuba kuyekwe ukuguqulelwa kweZibhalo ngeelwimi zeenkobe, kulahlwe nezo sele zikho. Kangangexesha elide iBhayibhile yayingasetyenziswa eSpeyin. Oko kwaqhuba kangangamakhulu amathathu eminyaka. Ebudeni belo xesha, abaguquleli abakhaliphileyo abakwamanye amazwe baqhubeka beyiguqulela iBhayibhile baza bayithubelezisa eSpeyin. *
Njengoko sibonile kule ngxelo iphathelele ukuguqulelwa kweBhayibhile eSpeyin, kucacile ukuba abachasi baye bazama ngeendlela ezininzi ukulicim’ igama iLizwi likaThixo. Nakuba kunjalo, abakwazanga kuwatshitshisa amazwi kaSomandla.—INdumiso 83:1; 94:20.
Imigudu yabaphengululi abaninzi ibangele ukuba iBhayibhile isasazeke eSpeyin. Abaguquleli banamhlanje baye balandela ekhondweni labo baphengululi abaguqulela iZibhalo ngesiLatin, isiGothic, isiArabhu neSpanish. Ngenxa yoko, izigidi zabantu abathetha iSpanish namhlanje ziyakwazi ukufunda iLizwi likaThixo ngolwimi lwazo.
^ isiqe. 10 Ezi lwimi ziquka isiCastilian, isiCatalan, isiGalician nesiPhuthukezi.
^ isiqe. 17 Namhlanje bazizigidi eziyi-540 abantu abathetha iSpanish njengolwimi lwabo lweenkobe.
^ isiqe. 20 Funda inqaku elithi “Igama LikaThixo Nephulo Lika-Alfonso de Zamora Lokuvelisa Umbhalo Ochanileyo,” kwiMboniselo kaDisemba 1, 2011.
^ isiqe. 23 Funda inqaku elithi “Idabi LikaCasiodoro de Reina Lokulwela IBhayibhile YeSpanish,” elikwiMboniselo kaJuni 1, 1996.


text:
Ngaba Uyambona “Lowo Ungabonakaliyo”?
“Waqhubeka eqinile ngokungathi uyambona Lowo ungabonakaliyo.”—HEB. 11:27.
1, 2. (a) Yintoni eyayisenza uMoses abonakale esengozini? (Jonga umfanekiso osekuqaleni.) (b) Yintoni eyayisenza uMoses angamoyiki ukumkani?
UFARO wayengumlawuli onamandla nothixo ophilayo kumaYiputa. Ngokutsho kwencwadi ethi When Egypt Ruled the East, ebantwini “kwakungekho sidalwa silingana naye ngobulumko namandla.” Ukuqinisekisa ukuba uyoyikwa ngabalawulwa bakhe, uFaro wayenesithsaba esinomfanekiso wephimpi elilungele ukuhlasela—into eyayikhumbuza iintshaba zakhe ukuba wayenokuzithi qwaka qwaka zingabikho. Unokuzicingela ke, indlela awavakalelwa ngayo uMoses xa uYehova wathi kuye: “Yiza ke ndikuthumele kuFaro, ubakhuphe eYiputa abantu bam, oonyana bakaSirayeli.”—Eks. 3:10.
2 UMoses waya eYiputa, wavakalisa isigidimi sikaThixo ibe wajamelana nengqumbo kaFaro. Emva kwezibetho ezisithoba kwelo lizwe, uFaro wamtyityimbisela umnwe uMoses esithi: “Mandingaphindi ndikubone phambi kobuso bam, kuba mhla ndakubona nje phambi kobuso bam uya kuba ngofileyo.” (Eks. 10:28) Ngaphambi kokuba emke phambi koFaro, uMoses waprofeta echaza ukuba izibulo lale kumkani laliza kufa. (Eks. 11:4-8) Ekugqibeleni, uMoses wayalela zonke iintsapho zamaSirayeli ukuba zixhele ibhokhwe okanye inkunzi yegusha—isilwanyana esasingcwele kuthixo wamaYiputa uRa—zize zitshize igazi laso kwimigubasi yemizi yazo. (Eks. 12:5-7) Wayeza kuthini uFaro? UMoses wayengoyiki. Ngoba? Ngokholo wathobela uYehova, “engawoyiki umsindo wokumkani, kuba waqhubeka eqinile ngokungathi uyambona Lowo ungabonakaliyo.”—Funda amaHebhere 11:27, 28.
3. Yiyiphi imibuzo esiza kuyiphendula ngokholo awayenalo uMoses ‘kuLowo ungabonakaliyo’?
3 Ngaba ukholo lwakho lomelele kangangokuba ude ube ngathi ‘uyambona uThixo’? (Mat. 5:8) Ukuze nathi sibe nokholo olomeleleyo de sibe ngathi siyambona “Lowo ungabonakaliyo,” makhe sithethe ngoMoses. Ukholo awayenalo kuYehova lwamkhusela njani ekoyikeni abantu? Wabonisa njani ukuba unokholo kwizithembiso zikaThixo? Ukukwazi kwakhe ukumbona “Lowo ungabonakaliyo” kwamnceda njani xa yena namaSirayeli babesengozini?
AKAZANGE AWOYIKE “UMSINDO WOKUMKANI”
4. Emehlweni abantu, wayenjani uMoses xa ethelekiswa noFaro?
4 Emehlweni abantu, kwakungekho yakhe uMoses xa ethelekiswa noFaro. Ubomi bakhe babubonakala buxhomekeke kwinceba kaFaro. NoMoses wambuza oku uYehova: “Ndingubani na mna ukuba ndingade ndiye kuFaro, ukuba ndibakhuphe oonyana bakaSirayeli eYiputa?” (Eks. 3:11) Kwiminyaka eyi-40 ngaphambili, uMoses waye wasaba eYiputa esindis’ ubomi bakhe. Mhlawumbi wazibuza, ‘Ngaba bubulumko ukubuyela eYiputa ndizibek’ esichengeni sokuvusa umsindo kakumkani?’
5, 6. Yintoni eyanceda uMoses woyika uYehova kunoFaro?
5 Ngaphambi kokuba uMoses abuyele eYiputa, uThixo wamfundisa umgaqo obalulekileyo, kanye loo mgaqo uMoses wabhala ngawo kamva kwincwadi kaYobhi esithi: “Ukoyika uYehova—bubulumko obo.” (Yobhi 28:28) Ukuze ancede uMoses abe nolo loyiko aze enze ngobulumko, uYehova wamenza waqonda umahluko okhoyo phakathi kwabantu noThixo uSomandla. UYehova wabuza: “Ngubani na owenze umlomo womntu nowenze isimumu okanye isithulu okanye obona kakuhle okanye imfama? Asindim na, mna Yehova?”—Eks. 4:11.
6 Wafunda ntoni uMoses? Kwakungekho sizathu sokuba oyike. Wayethunywe nguYehova, owayeza kumxhobisa ngayo nantoni na efunekayo ukuze adlulisele isigidimi sakhe kuFaro. Ngapha koko, uFaro kwakungekho yakhe tu xa ethelekiswa noYehova. Enye into, esi yayingesosihlandlo sokuqala abakhonzi bakaThixo besengozini phantsi komlawuli waseYiputa. Mhlawumbi uMoses wacamngca ngendlela uYehova awakhusela ngayo uAbraham, uYosefu nkqu naye Moses kooFaro bangaphambili. (Gen. 12:17-19; 41:14, 39-41; Eks. 1:22–2:10) Enokholo ‘kuLowo ungabonakaliyo,’ ngesibindi uMoses waya kuFaro waza wavakalisa onke amazwi awayewathunywe nguYehova.
7. Ukuba nokholo kuYehova kwamkhusela njani omnye udade?
7 Ukuba nokholo kwanceda omnye udade ogama linguElla wema eqinile akaboyika abantu. Ngo-1949, uElla wabanjwa e-Estonia ngamagosa ezokhuselo eSoviet, iKGB, amkhulula impahla wasala eze, aza ammisa phambi kwamapolisa aselula. Uthi: “Ndahlazeka. Kodwa emva kokuthandaza kuYehova, ndazola ndaba seluxolweni.” Emva koko, uElla wavalelwa yedwa kangangeentsuku ezintathu. Uthi: “La magosa akhwaza: ‘Le nto siyenzela ukuba igama likaYehova lingaze likhunjulwe e-Estonia. Uza kuthunyelwa enkampini abanye baza kusiwa eSiberia.’ Bandingcikiva besithi: ‘Uphi lo Yehova wakho?’” Ngaba uElla wayeza koyika abantu okanye wayeza kuthembela kuYehova? Xa wayencinwa, ngenkalipho wathi kwabo bagculeli: “Ndiyicingisise kakuhle le nto, kubhetele ukuthothoza kule ntolongo ndingumhlobo kaThixo kunokuba ndikhululwe abe uThixo endilahlile.” KuElla, uYehova wayengumntu wokwenene kanye njengaloo madoda ayephambi kwakhe. Ngenxa yokholo, wakwazi ukugcina ingqibelelo.
8, 9. (a) Liyintoni iyeza lokoyika abantu? (b) Ngubani omele ucinge ngaye xa ulingelwa ekubeni woyike abantu?
8 Ukuba nokholo kuYehova kuya kukunceda uyeke ukoyika. Xa abasemagunyeni bezama ukukuyekisa ukunqula uThixo, kusenokubonakala ngathi ubomi, impilo-ntle nekamva lakho zixhomekeke kubo. Usenokude ungaqiniseki enoba kububulumko kusini na ukuqhubeka ukhonza uYehova xa oko kubacaphukisa. Khumbula ukuba: Iyeza lokoyika abantu kukuba nokholo kuThixo. (Funda iMizekeliso 29:25.) UYehova uyabuza: “Kutheni na ke usoyika umntu ofayo nje, unyana womntu oya kwenziwa abe njengengca eluhlaza?”—Isa. 51:12, 13.
9 Hlala ucinga ngoBawo usomandla. Uyababona, unovelwano ngabo yaye uyabanceda abo bacinezelwayo ngabasemagunyeni. (Eks. 3:7-10) Nokuba sekufuneka umele ukholo lwakho kwabasemagunyeni, ‘ungaxhaleli ukuba uya kuthetha njani na okanye ntoni na; kuba uya kuyinikwa ngelo lixa into oya kuyithetha.’ (Mat. 10:18-20) Abalawuli babantu akukho yabo tu xa bethelekiswa noYehova. Xa usomeleza ukholo lwakho ngoku, uya kutsho umbone uYehova njengoMntu wokwenene olungele ukukunceda.
WABA NOKHOLO KWIZITHEMBISO ZIKATHIXO
10. (a) Yiyiphi imiyalelo uYehova awayinika amaSirayeli ngenyanga kaNisan 1513 B.C.E.? (b) Yintoni eyabangela ukuba uMoses ayithobele imiyalelo kaThixo?
10 Ngo-1513 B.C.E, kwinyanga kaNisan, uYehova waxelela uMoses noAron ukuba badlulisele kumaSirayeli imiyalelo engaqhelekanga eyile: Makakhethe inkunzi yegusha okanye ibhokhwe, ayixhele aze atshize ngegazi layo kwimigubasi yemizi yawo. (Eks. 12:3-7) Wenza ntoni uMoses? Kamva umpostile uPawulos wabhala wathi ngoMoses: “Ngokholo wabhiyozela ipasika nokutshizwa kwegazi, ukuze umtshabalalisi angabi nakuwachukumisa amazibulo abo.” (Heb. 11:28) UMoses wayesazi ukuba uYehova uthembekile, ngoko waba nokholo kwisithembiso sokuba wayeza kuwabulala amazibulo angoonyana amaYiputa.
11. Yintoni eyabangela ukuba uMoses alumkise amanye amaSirayeli?
11 Kuyabonakala ukuba abakhe oonyana uMoses babekwaMidiyan, kude naloo ndawo ‘yayinomtshabalalisi.’ * (Eks. 18:1-6) Sekunjalo, ngokuthobeka wazilumkisa ezinye iintsapho zamaSirayeli ezazinoonyana abasengozini. Ubomi babusesichengeni, ibe uMoses wayebathanda abazalwana bakhe. IBhayibhile ithi: “Ngoko nangoko uMoses wabiza onke amadoda amakhulu akwaSirayeli waza wathi kuwo: . . . ‘Nize nilixhele ixhoba lepasika.’”—Eks. 12:21.
12. Sisiphi isigidimi esibalulekileyo esisinikwe nguYehova ukuba sisidlulisele?
12 Besalathiswa yingelosi, abantu bakaYehova badlulisela esi sigidimi sibalulekileyo: “Moyikeni uThixo nimzukise, kuba lifikile ilixa lokugweba kwakhe, ngoko mnquleni Lowo wenza izulu nomhlaba nolwandle nemithombo yamanzi.” (ISityhi. 14:7) Ngoku lixesha lokuba sivakalise eso sigidimi. Simele silumkise abamelwane bethu ukuba baphume kwiBhabhiloni Enkulu, ukuze ‘bangamkeliswa kwizibetho zayo.’ (ISityhi. 18:4) ‘Ezinye izimvu’ zincedisa amaKristu athanjisiweyo ekubongozeni abo bahlukanisiweyo noThixo ukuba ‘baxolelaniswe naye.’—Yoh. 10:16; 2 Kor. 5:20.
13. Yintoni eya kusinceda siqhubeke sinomnqweno wokushumayela iindaba ezilungileyo?
13 Seyisekile ukuba lifikile ngokwenene “ilixa lokugweba.” Sinokholo lokuba uYehova akakubaxi ukungxamiseka komsebenzi wokushumayela nowokwenza abafundi. Embonweni, umpostile uYohane ‘wabona iingelosi ezine zimi kwiimbombo zone zomhlaba, zibambe ngokuqinileyo imimoya yomine yomhlaba.’ (ISityhi. 7:1) Ngaba unokholo olukunceda uzibone ezo ngelosi njengoko zilungele ukukhulula le mimoya yentshabalalo iza kubangela imbandezelo enkulu kweli hlabathi? Ukuba uyazibona ngamehlo okholo, oko kuya kukunceda ube nesibindi sokushumayela iindaba ezilungileyo.
14. Yintoni esenza ‘silumkise ongendawo endleleni yakhe engendawo’?
14 Sithetha nje amaKristu okwenene sele engabahlobo noYehova yaye anethemba lobomi obungunaphakade. Sekunjalo, siyaqonda ukuba yimbopheleleko yethu ‘ukulumkisa ongendawo endleleni yakhe engendawo ukuze ahlale ephila.’ (Funda uHezekile 3:17-19.) Kakade ke, asishumayeli nje kuba sibaleka ukuba netyala legazi. Sishumayela kuba sithanda uYehova nabamelwane. UYesu wasibonisa kakuhle eyona nto ithethwa luthando nenceba kumzekeliso wakhe womSamariya olungileyo. Sinokuzibuza oku, ‘Njengalo mSamariya, ngaba nam, “ndiba nosizi” ndize ndishumayele?’ Ngapha koko, asinakuze sifune ukufana nombingeleli nomLevi ekuthethwa ngabo kulo mzekeliso, sizithethelele njengoko ‘sicezela phaya.’ (Luka 10:25-37) Ukuba nokholo kwizithembiso zikaThixo nokuthanda ummelwane kuya kusenza sibe nomdla wokuzibhokoxa kangangoko kumsebenzi wokushumayela ngaphambi kokuba sishiywe lixesha.
“BADLULA KULWANDLE OLUBOMVU”
15. Kwakutheni ukuze amaSirayeli azive ephakathi kwenyama nozipho?
15 Ukholo lukaMoses ‘kuLowo ungabonakaliyo’ lwamnceda xa amaSirayeli ayesengozini emva kokushiya kwawo iYiputa. IBhayibhile ithi: “Bawaphakamisa amehlo abo oonyana bakaSirayeli, bawabona amaYiputa ehamba emva kwabo; boyika kakhulu oonyana bakaSirayeli baza badanduluka kuYehova.” (Eks. 14:10-12) Ngaba kwakusenzeka into engalindelekanga? Nakanye. UYehova wayechazile wathi: “Ndoyiyeka ngokwenene ibe lukhuni intliziyo kaFaro, abasukele ngokuqinisekileyo ndize ndizukiseke ngoFaro nangomkhosi wakhe wamajoni wonke; azi ngokuqinisekileyo amaYiputa ukuba ndinguYehova.” (Eks. 14:4) Kuyo yonke loo nto, amaSirayeli abona nje oko kusemehlweni awo—uLwandle Olubomvu phambi kwawo, kwabe kusiza iinqwelo zomkhosi kaFaro zigabadula emva kwawo, ngoxa ekhokelwa lixhego lomalusi oneminyaka eyi-80! Aziva ephakathi kwenyama nozipho.
16. Ukholo lwamomeleza njani uMoses kuLwandle Olubomvu?
16 UMoses zange ankwantye nakancinane. Kwakutheni? Kaloku ngamehlo akhe okholo wabona into enamandla ngakumbi kunolwandle okanye umkhosi. ‘Wabona usindiso lukaYehova,’ esazi ukuba uYehova uza kuwalwela amaSirayeli. (Funda iEksodus 14:13, 14.) Ukholo lukaMoses lwabomeleza abantu bakaThixo. IBhayibhile ithi: “Ngokholo badlula kuLwandle Olubomvu ngokungathi kukumhlaba owomileyo, kodwa wona amaYiputa xa alinga ukwenjenjalo aginywa.” (Heb. 11:29) Emva koko, “bamoyika abantu uYehova baza bakholwa kuYehova nakuMoses umkhonzi wakhe.”—Eks. 14:31.
17. Sisiphi isiganeko esizayo esiza kuvavanya ukholo lwethu?
17 Sekumbovu, nathi sibonakale siphakathi kwenyama nozipho. Kwincopho yembandezelo enkulu, oorhulumente beli hlabathi baya kube bezithe qwaka qwaka iintlangano zonqulo ezinkulu nezibunjwa yinyambalala yabantu kunokuba sinjalo. (ISityhi. 17:16) Kwisiprofeto sakhe uYehova uchaza imeko esiya kubonakala sisesichengeni ngayo ngokuthi, ‘lilizwe elivulekileyo lasemaphandleni, elingenaludonga, namivalo okanye iingcango.’ (Hez. 38:10-12, 14-16) Emehlweni abantu, siya kubonakala sisesichengeni. Yintoni oza kuyenza?
18. Chaza isizathu sokuba sinokukwazi ukuma siqinile kwimbandezelo enkulu.
18 Asimele sityhwatyhwe. Ngoba? Kaloku uYehova sele esichazele ngokuhlaselwa kwabantu bakhe. Uye wasichazela nemiphumo. “‘Ngaloo mini, ngemini yokufika kukaGogi emhlabeni wakwaSirayeli,’ itsho iNkosi enguMongami uYehova, ‘ubushushu bam bunyuke buze empumlweni yam. Ndiya kuthetha ndinobukhwele, ngomlilo wokuvutha komsindo wam.’” (Hez. 38:18-23) UThixo uya kubatshabalalisa bonke abo bafuna ukwenzakalisa abantu bakhe. Ukuba nokholo kwakho kwimiphumo ‘yemini kaYehova enkulu nebangela uloyiko,’ kuya kukunceda ‘ulubone usindiso lukaYehova’ utsho ukwazi ukugcina ingqibelelo.—Yow. 2:31, 32.
19. (a) Babesondelelene kangakanani uYehova noMoses? (b) Ukuba uyamgqala uYehova kuzo zonke iindlela zakho, yintoni ekuqinisekisa ngayo iBhayibhile?
19 Zilungiselele ngoku ezo ziganeko zibangel’ imincili ‘ngokuqhubeka uqinile ngokungathi uyambona Lowo ungabonakaliyo’! Yomeleza ulwalamano lwakho noYehova uThixo ngokufundisisa nokuthandaza rhoqo. UMoses wayesondelelene gqitha noYehova waza wasetyenziswa ngamandla kangangokuba iBhayibhile ithi uYehova wamazi “ubuso ngobuso” uMoses. (Dut. 34:10) UMoses wayengumprofeti obalaseleyo. Noko ke, nawe ukholo lunokukunceda umazi kangangoko uYehova kanye njengaxa ubunokumbona ngokoqobo. Ukuba usoloko umgqala ‘kuzo zonke iindlela zakho’ njengoko iBhayibhile ikukhuthaza ukuba wenjenjalo, “uya kuwenza uthi tye umendo wakho.”—IMize. 3:6.
^ isiqe. 11 Kuyacaca ukuba uYehova wathumela ingelosi ukuba ibulale amaYiputa.—INdu. 78:49-51.